**NACIONALINĖ ŠVIETIMO AGENTŪRA**

DRUSKININKŲ „RYTO“ GIMNAZIJOS VEIKLOS

TEMINIO IŠORINIO VERTINIMO ATASKAITA

2021-12-27 Nr. A-37

Vilnius

**ĮVADAS**

**Vizito laikas** – 2021 m. lapkričio 22–24 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą gimnazijoje. Išorinis vertinimas, kurio tema „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“, vykdytas vadovaujantis Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo, mokslo ir sporto ministro 2007 m. balandžio 2 d. įsakymu Nr. ISAK-587 „Dėl mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašo patvirtinimo“ ir Lietuvos Respublikos švietimo, mokslo ir sporto ministro 2021 m. liepos 9 d. įsakymu Nr. V-1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“.

Vertindami Druskininkų „Ryto“ gimnazijos veiklos kokybę įtraukiojo ugdymo srityje, vertintojai naudojo įvairius duomenų rinkimo metodus: pokalbius, pamokų ir veiklų stebėjimą, dokumentų ir kitų šaltinių analizę. Vizito metu vertintojai stebėjo 45 pamokas, kuriose gilinosi į mokinių ir mokytojų veiklą, įtrauktį užtikrinančią sąveiką, taip pat vadovų ir personalo darbą, mokinių elgesį, santykius pertraukų metu klasėse, koridoriuose. Vertintojai kalbėjosi su mokyklos darbuotojais, savivaldos institucijų atstovais, tėvų ir mokinių atstovais, analizavo veiklos dokumentus, valstybinių brandos egzaminų (toliau – VBE), pagrindinio ugdymo pasiekimų patikrinimo (toliau – PUPP) rezultatus, Nacionalinės švietimo agentūros (toliau – NŠA), Švietimo valdymo informacinės sistemos (toliau – ŠVIS), Savininko (steigėjo) pateiktą informaciją, interneto svetainėje skelbiamą informaciją, gimnazijos mokinių, jų tėvų ir mokytojų nuomonės apklausos ataskaitos duomenis (apklausa vyko 2021 m. rugsėjo 13–29 d.).

Vertindami mokyklos veiklos kokybę, vertintojai dažniausiai vartojo vertinimo lygius:

* labai gerai, kryptingai, veiksmingai (4 lygis) – taip įvertintą veiklą reikėtų skleisti už mokyklos ribų;
* gerai, pakankamai kryptingai, tinkamai (3 lygis) – veiklą, patirtį verta skleisti mokykloje;
* neblogai, patenkinamai, vidutiniškai, nesistemingai, priimtinai (2 lygis) – veikla mokykloje tinkama, bet yra ką tobulinti, verta stiprinti ir plėtoti.

Vertinimo sprendimai yra priimti bendru vertintojų komandos sutarimu.

Vertintojų komanda įsitikinusi, kad visas rekomendacijas mokykla gali įgyvendinti veiksmingiau naudodama vidaus išteklius ir pasitelkdama išorės partnerius.

Vertintojai nuoširdžiai dėkoja Druskininkų „Ryto“ gimnazijos direktorei Egidijai Vilkienei, direktoriaus pavaduotojai ugdymui Elvyrai Kavaliauskienei, direktoriaus pavaduotojai ugdymui Romai Šarkelienei ir visai bendruomenei už geranorišką bendravimą ir bendradarbiavimą.

**I. MOKYKLOS KONTEKSTAS**

Druskininkų „Ryto“ gimnazija yra viena iš dviejų ugdymo įstaigų Druskininkų savivaldybėje, nuo 2012 m. įgyvendinanti vidurinio ugdymo programą (Druskininkų švietimo centras vykdo formalųjį ugdymą ir neformalųjį suaugusiųjų švietimą). Gimnazijoje ugdomi 15–19 metų įvairių gebėjimų mokiniai iš įvairios socialinės aplinkos. Į gimnazijos I klasę priimami mokytis visi norintys (atranka neorganizuojama) mokiniai iš kitų savivaldybės mokyklų: Druskininkų „Atgimimo“ mokyklos, „Saulės“ pagrindinės mokyklos, Leipalingio ir Viečiūnų progimnazijų. Mokinių skaičius mokykloje jau trejus (3) metus iš eilės didėja: 2019–2020 m. m. mokykloje mokėsi 458 mokiniai, 2020–2021 m. m. – 502 mokiniai, 2021–2022 m. m. – 516 mokinių. Šiais mokslo metais gimnazijoje mokosi 10 specialiųjų poreikių (2 proc.) mokinių (spec. poreikių mokinių skaičius auga), 72 (14 proc.) – gaunantys socialinę paramą, 90 (17 proc.) – iš atokesnių vietovių pavėžėjami į mokyklą, 5 (1 proc.) mokiniams skirtas ilgalaikis namų mokymas vyksta mišriuoju būdu, derinant kontaktinį ir nuotolinį mokymą. Šiais mokslo metais mokosi 1 mokinys, paliktas kartoti kursą.

Gimnazijoje dirba 57 mokytojai, iš kurių 87,7 proc. darbo stažas 15 ir daugiau metų. Gimnazija išsiskiria iš kitų savivaldybės mokyklų aukšta dirbančių mokytojų kvalifikacija: 1 mokytojas ekspertas, 31 mokytojas metodininkas, 25 vyresnieji mokytojai, psichologas (metodininkas), socialinis pedagogas, vairavimo instruktorius. Mokykloje yra beveik visi pagalbos specialistai (išskyrus spec. pedagogą), prireikus mokiniai gali kreiptis pagalbos į Druskininkų švietimo centro Pedagoginę psichologinę tarnybą. Vertinimo metu dirbo socialinis pedagogas, psichologė turėjo nedarbingumo pažymą.

Gimnazijoje kuriama bendradarbiavimo, susitarimų ir dialogo kultūra: pagarba grindžiamas visų gimnazijos bendruomenės narių bendravimas ir bendradarbiavimas, kolegiška mokytojų vieni kitiems parama – projektas „Kolega kolegai“, mokinių tarpusavio pagalbos projektas – „Mokinys mokiniui“ (dėl nuotolinio mokymo beveik neįgyvendintas), laikomasi susitarimų dėl elgesio taisyklių, tvarkų ir kt. Įgyvendinamos ilgalaikės programos: socialines ir emocines kompetencijas ugdanti programa „Vaiko emocijų išraiškos kontrolės (VEIK) ugdymas“, LIONS QUEST prevencinė programa „Raktai į sėkmę“, smurto ir patyčių prevencijos programa, aktyvuota elektroninė pranešimo apie patyčias platforma „Patyčių dėžutė“. Gimnazijoje aktyviai vykdomi projektai, organizuojami gražūs istoriniai bei kultūros renginiai.

Bendri savivaldybės mokyklų susitarimai, dalijimasis patirtimi sudaro sąlygas bendromis jėgomis siekti mokinių gerovės. Į Druskininkų savivaldybės įgyvendinamą besimokančiųjų mokymosi sėkmę orientuotą pokyčio projektą „Bendradarbiavimo modelis, įgalinantis mokytojus sukurti mokiniams tinkamiausią augimui terpę“ (nacionalinis projektas „Lyderių laikas – 3“), įsitraukusi ir gimnazijos bendruomenė. 2020 metų pradžioje pasirašytas susitarimas „Dėl pozityvios mokymosi aplinkos ir emocinės vaikų gerovės Druskininkų savivaldybės mokyklose kūrimo“ puikiai atliepia gimnazijos siekius. Tvarus socialinis ir emocinis ugdymas keičia mokyklos kultūrą bei patį mokymo(si) procesą, sudaromos sąlygos kiekvienam mokiniui jaustis saugiam, siekti brandos ir asmeninės pažangos.

Paskelbus ekstremalią situaciją dėl COVID-19, sėkmingai organizuotas ugdymo procesas nuotoliniu ir mišriuoju būdu. Įdiegta mokymosi platforma „Microsoft Office 365“, parengta ugdymo proceso organizavimo nuotoliniu būdu tvarka ir priimti papildomi susitarimai, daug dėmesio skirta skaitmeninėms mokytojų kompetencijoms (nuotoliniams mokymams, mokomosioms mokytojų dirbtuvėms ir kt.), mokytojų darbo vietų įrengimui, mokinių aprūpinimui reikalinga informacinių komunikacijos technologijų (IKT) įranga, skaitmeniniam turiniui (licencijoms, skaitmeninių priemonių įsigijimui ir pan.).

Mokykla gerai aprūpinta mokymo priemonėmis (ŠVIS duomenimis, daugialypės terpės projektoriai (31 vnt.), sąveikiosios lentos (11 vnt.), 36 kompiuteriai, kuriais mokymosi tikslais gali naudotis mokiniai, 143 planšetiniai kompiuteriai, 45 nešiojamieji kompiuteriai), renovuotos vidaus ir dauguma lauko erdvių, atnaujintas mokyklos stadionas. Gimnazijos pastatas yra senamiestyje, šalia – parkas, Druskonio ežeras, tai sudaro palankias sąlygas organizuoti ugdymą kitose aplinkose.

Gimnazijos direktorės metinės užduotys 2020 metais:

1. Sudaryti ir įgyvendinti Mokinių pasiekimų gerinimo planą.

2. Kurti pozityvią mokymosi aplinką ir rūpintis mokinių bei mokytojų emocine gerove.

3. Projektų rengimas ir įgyvendinimas.

Gimnazijos direktorės metinės užduotys 2021 metais:

1. Įgyvendinti Mokinių pasiekimų gerinimo planą.

2. Kurti pozityvią mokymosi aplinką ir rūpintis mokinių bei mokytojų emocine gerove.

3. Užtikrinti nuotolinio mokymo kokybę.

Gimnazijos direktorės Egidijos Vilkienės ataskaitoje pateikti metinės veiklos rezultatai ir rodikliai leidžia daryti išvadą, jog metų užduotys orientuotos į strateginių tikslų įgyvendinimą, gimnazijoje nuosekliai siekiama pažangos, veiklos leidžia siekti asmeninės mokinių pažangos, tinkamas dėmesys edukacinių aplinkų gerinimui, rūpinamasi mokinių bei mokytojų emocine gerove. Užduočių įvykdymas įvertintas gerai. 2020, 2021 m. numatytos užduotys yra aktualios, siekiama sudaryti palankias sąlygas įtraukiajam ugdymui, ugdymosi pasiekimų gerinimui, bendravimui ir bendradarbiavimui gimnazijos bendruomenėje bei už jos ribų.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOSE: STIPRIEJI IR TOBULINTINI MOKYKLOS VEIKLOS ASPEKTAI**

STIPRIEJI MOKYKLOS VEIKLOS ASPEKTAI

1. Lyderystė mokymuisi, telkiant gimnazijos bendruomenę ugdymo pokyčiams (1.2 – 3 lygis).
2. Veikimas kartu, siekiant sėkmingo įtraukiojo ugdymo (1.4 – 3 lygis).
3. Kompetencija, siekiant pozityvaus profesionalumo (1.7 – 3 lygis).
4. Pagalba mokiniui ir šeimai, užtikrinant gimnazijos bendruomenės narių poreikius (2.1.6 – 3 lygis).
5. Įtraukios kultūros kūrimas, telkiant mokinius prasmingai veiklai ir mokymuisi (2.2.4 – 3 lygis).

# TOBULINTINI MOKYKLOS VEIKLOS ASPEKTAI

* Bendradarbiavimas su tėvais (globėjais, rūpintojais), siekiant veiksmingos jų sąveikos ir įsitraukimo stiprinant mokinių pažangą (1.5 – 2 lygis).
* Įgalinantis vadovavimas mokymuisi ir mokinių mokymosi patirtys (išskyrus įtraukios kultūros kūrimą), sudarant sąlygas įsitraukimui į mokymosi procesą ir gebėjimui įvairiais būdais pademonstruoti žinojimą (2.2 – 2 lygis).
* Vertinimas ugdant ir rezultatai, siekiant veiksmingo rezultatų įsivertinimo (2.3 – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Druskininkų „Ryto“ gimnazijoje veiklos kokybė vertinama vadovaujantis Lietuvos Respublikos švietimo ir mokslo ministro 2016 m. kovo 29 d. įsakymu Nr. V-267 patvirtinta Mokyklos, įgyvendinančios bendrojo ugdymo programas, veiklos kokybės įsivertinimo metodika.

Gimnazijoje sudaryta darbo grupė (6 nariai, veiklą koordinuoja direktorė), nariai turi veiklos kokybės įsivertinimo patirties, sudėtis kito neženkliai. Pokalbio metu įsivertinimo grupės nariai teigė, kad įsivertinimo procesas reikalingas, prisideda prie įstaigos tobulėjimo ir pažangos. Jų teigimu, turėjo praeiti 15 metų, kad suvoktų gimnazijos veiklos įsivertinimo prasmę. Darbo grupės nariai susitarė kaip organizuoti ir taikyti įsivertinimo metodiką: bendru sutarimu analizuojamas tas pats rodiklis, tik kiti jo veiklos aspektai (ta pati sritis, mažais žingsneliais, kad būtų naudos). Duomenys renkami įvairiais būdais: organizuojamos apklausos (klausimynus sudaro darbo grupės nariai, pasirinkdami tinkamus klausimus Nacionalinės švietimo agentūros interneto sistemoje „IQES online Lietuva“ ([www.iqesonline.lt](http://www.iqesonline.lt/))), analizuojami mokinių pasiekimai, lankomumo, elektroninio dienyno duomenys, rašomi esė ir kt. Duomenų rinkimo būdai parenkami atsakingai, stengiamasi įtraukti įvairių grupių respondentus, kad būtų išklausytos skirtingos nuomonės. Vertinimo metu surinkti duomenys tampa diskusijų, dialogo apie mokyklos veiklos kokybę objektu, tariamasi dėl išvadų ir rekomendacijų, kurios, grupės narių teigimu, naudojamos strateginio, metinės veiklos plano rengimui, kasdienių veiklų (priemonių įsigijimo, ugdymo proceso tobulinimo, mokymų pasirinkimo) organizavimui.

2018–2019 m. m. giluminio įsivertinimo tema „Asmenybės branda“ (1.1), pasirinktas veiklos rodiklis „Asmenybės tapsmas“ (1.1.1), raktiniai žodžiai „Savivoka, savivertė“. 2019–2020 m. m. tęsiant temos „Asmenybės branda“ (1.1) giluminį įsivertinimą, pasirinktas veiklos rodiklis „Asmenybės tapsmas“ (1.1.1), raktinis žodis „Socialumas“. 2020–2021 m. m. giluminio įsivertinimo tema – „Pasiekimai ir pažanga“ (1.2), pasirinktas veiklos rodiklis „Mokinio pasiekimai ir pažanga“ (1.2.1), raktinis žodis „Pažangos pastovumas“.

Gimnazijos veiklos kokybės įsivertinimo grupė rengia ataskaitas, kuriose pateikiama išsami informacija apie įsivertinimo procesą, duomenų rinkimo būdus, pateikiami stiprieji ir tobulintini gimnazijos veiklos aspektai, bendruomenės sprendimai ir įsipareigojimai mokytojams, tėvams ir mokiniams. Vadovaujantis rekomendacijomis ir susitarimais 2020–2021 m. m. didesnis dėmesys turėjo būti skiriamas mokinių lyderystei, mentorių veiklos tobulinimui, viešajam kalbėjimui, mini konferencijų metodui įvairių dalykų pamokų metu, projektinei veiklai. Dėl COVID-19 situacijos ir ugdymo proceso organizavimo nuotoliniu būdu dalis suplanuotų veiklų vyko virtualioje erdvėje, dalis neįgyvendintos. Sprendimai, susitarimai dažniausiai būdavo nukreipiami į nuotolinio ugdymo kokybės užtikrinimą. Kadangi nuotolinio mokymo metu išryškėjo akademinio sąžiningumo klausimas, 22% mokinių (iš 10 vertybių sąrašo) šią vertybę išskyrė kaip mažiausiai svarbią, 26% – kaip mažiau svarbią); ataskaitoje pateikiamos rekomendacijos ir šiuo aspektu. Vienas iš siūlymų – skirti daugiau skirtingų asmeninių užduočių, kurios ugdytų sąžiningą darbą, diferencijuoti užduotis ir atlikimo laiką. Tai, vertintojų nuomone, turės įtakos įtraukties didinimui gimnazijoje.

Išanalizavus 2021 m. gimnazijos Veiklos planą daroma išvada, kad į įsivertinimo rekomendacijas ir susitarimus, planuojant gimnazijos veiklą, atsižvelgiama. Pasirinkti tikslai: siekti kiekvieno mokinio brandos ir individualias mokinio galimybes atitinkančios pažangos; plėtoti dialogo ir susitarimų kultūrą. Viena iš pasirinktų priemonių – mokinių pasiekimų gerinimo priemonių plano įgyvendinimas. Tai sudarys galimybes visai bendruomenei įsitraukti teikiant visokeriopą pagalbą mokiniams siekiant asmeninės pažangos (pagalba pamokose, organizuojant konsultacijas, pagalbos projektas „Mokinys mokiniui“, pamokų organizavimas už mokyklos ribų ir kt.). Vertintojai daro išvadą, kad 2021 metais mokykla planuoja daugiau dėmesio skirti įtraukiajam ugdymui. Vykdyti daugiau veiklų, susijusių su mokytojų ir mokinių susitarimais dėl ugdymo(si) turinio, mokinių lyderystės ugdymo, tinkamų mokymo(si) užduočių bei metodų parinkimo, dėl pagalbos mokiniui organizavimo.

Gimnazija geba įvardyti veiklos kokybės sėkmes ir tobulintinus veiklos aspektus, numatyti sprendimus bei prisiimti įsipareigojimus. Stebima aukšta daugumos bendravimo ir bendradarbiavimo kultūra, įsitraukimas ir atsakomybė, siekiant kiekvieno mokinio asmeninės bei gimnazijos pažangos.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis:** **3 lygis**

|  |  |
| --- | --- |
| **Rodiklis, vertinimo lygis** | Vertinimo pagrindimas,  *apibendrinimas* |
| * 1. Perspektyva ir bendruomenės susitarimai, 3 lygis | **Vizijos bendrumas potencialus.** Gimnazijos 2019–2021 m. strateginiame plane mokyklos vizija „Gimnazija moderni, aukštos kultūros, kurioje svarbus kiekvienas jos bendruomenės narys“, misija „Gimnazija teikia kokybiškas švietimo paslaugas pagal pagrindinio ugdymo programos antrąją dalį ir vidurinio ugdymo programą, ugdo aktyvų ir atsakingą valstybės pilietį, gebantį kurti, kritiškai mąstyti, bendrauti ir bendradarbiauti“. Pasirinkti veiklos prioritetai: individuali mokinio pažanga; gimnazijos bendruomeniškumas, dialogo ir susitarimų kultūra. Dėl vizijos diskutuojama bendruomenėje (išklausoma mokinių, tėvų, mokytojų nuomonė) ir susitariama. Filosofija grindžiama vertybėmis: pagarba, kaip visos gimnazijos bendruomenės veiklos pamatu, bei kolegiškumu ir bendradarbiavimu. Kalbantis su Mokyklos savivaldos institucijomis bei mokyklos administracija išaiškėjo, kad beveik visi mokyklos bendruomenės nariai, telkiami vizijos įgyvendinimui kasdienėje veikloje, ją suvokia. NŠA apklausos teiginiui, jog „Mokyklos vadovai telkia mokyklos bendruomenę ugdymo pokyčiams“ pritaria 87,6 proc. tėvų ir 95,7 proc. mokytojų. Dėl mokyklos nuolatinės pažangos tobulinimo dažniausia tariamasi Metodinėje taryboje, Mokytojų taryboje, Mokyklos taryboje. Mokyklos tarybos tėvų atstovai, atskirų klasių tėvų atstovai teigia, kad dauguma tėvų bendrauja su mokytojais, dalyvauja mokykloje organizuojamuose renginiuose, įsitraukia į mokyklos tikslų įgyvendinimą. Gimnazijos taryboje teikia siūlymus dėl nominacijų įsteigimo geriausiai besimokantiems mokiniams, renginių organizavimo, svarsto mokyklos strateginį, veiklos bei ugdymo planus, jiems pritaria, pritaria direktorės veiklos ataskaitai; taip pat teigia, kad jų siūlymus mokyklos administracija priima teigiamai. Mokiniai pokalbio metu teigė, kad mokykla tenkina daugumą jų lūkesčių, tačiau pamokose norėtų įdomesnių veiklų, aktyvesnių mokymosi metodų, daugiau praktinio mokymosi pamokų, pavieniai mokiniai – didesnio neformaliojo švietimo būrelių pasirinkimo ir kt. Pokalbių su mokyklos bendruomene (Gimnazijos taryba, Vaiko gerovės komisija (toliau – VGK), Mokyklos veiklos kokybės įsivertinimo grupe, mokiniais) metu išaiškėjo, kad mokykla priima visus mokinius, nepaisant individualių mokymosi galimybių, kliūčių ir sunkumų.  **Veiklos kryptingumas paveikus.** Mokyklos vizija, misija, filosofija, prioritetinės veiklos kryptys – orientuojamos kryptimi „mokykla visiems“, paremta šiuolaikinių švietimo tyrimų rezultatais, atitinka nacionalinę ir regiono strategiją ir nuosekliai realizuojama priimant įtraukiojo ugdymo kultūrai ir praktikai įdiegti reikalingus sprendimus gimnazijoje. Įtraukčiai palankią mokyklos kultūrą patvirtina NŠA teiginiui „Mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų“ pritariantys 76,2 proc. tėvų, teiginiui „Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų“ pritaria 91,8 proc. tėvų. Tačiau formuojant pirmas gimnazijos klases, mokiniai skirstomi pagal mokymosi lygius („a“ ir „b“ klasių mokinių pasiekimai aukštesni, „c – f“ klasių mokinių – vidutiniai ir žemesni pasiekimų įvertinimai (klasėse jie paskirstomi tolygiai)). Kalbantis mokiniai teigė, kad gali aktyviai įsitraukti į mokyklos veiklas, išsakyti savo nuomonę, siūlyti idėjas, džiaugėsi, jog savo idėjas realizuoja ir mieste (šventinė miesto puošyba).  **Sprendimų pagrįstumas potencialus.** Mokyklos veiklos tobulinimo sprendimai priimami vadovaujantis sutarta bendros veiklos perspektyva, atsakingo mokyklos veiklos įsivertinimo rezultatais, atlikus mokinių mokymosi pasiekimų, dalyvavimo įvairiuose projektuose analizę, finansinių išteklių, stiprybių, silpnybių, galimybių ir grėsmių (SSGG) analizę. Rengiant gimnazijos 2019–2021 m. strateginį planą, remiantis surinktais duomenimis ir bendromis diskusijomis, nustatyti šie tikslai ir uždaviniai:   * sudaryti lygias galimybes kiekvienam mokiniui siekti asmeninės pažangos (uždaviniai – stiprinti mokinių bendrųjų ir dalykinių kompetencijų ugdymą; tobulinti pagalbos mokiniui sistemą); * plėtoti dialogo ir susitarimų kultūrą (uždaviniai – taikyti pasidalytosios lyderystės principus kasdienėje veikloje).   Dalyvavę pokalbiuose įsivertinimo grupės nariai, gimnazijos administracija, metodinės tarybos mokytojai teigia, jog įsivertinimo procesas reikalingas ir vyksta nuolat, rezultatai naudojami gimnazijos veiklos tobulinimui.  Pokalbių metu mokyklos direktorė ir direktorės pavaduotojos ugdymui teigė, kad dauguma sprendimų priimami diskutuojant, dalyvaujant mokyklos bendruomenei, mokyklos savivaldos institucijoms, remiantis gimnazijos veiklos įsivertinimo rezultatais. Gimnazijos tarybos nariai teigia, kad žino mokyklos veiklos tikslus, teikia siūlymus dėl mokyklos veiklos tobulinimo, juos svarsto ir jiems pritaria.  **Planų *gyvumas* tinkamas.**Planų, programų laikymasis ir įgyvendinimas – akivaizdus visoje mokyklos veikloje. Pokalbis su VGK, Gimnazijos taryba, Metodine taryba, Veiklos kokybės įsivertinimo grupe leidžia daryti išvadą, jog dauguma mokyklos bendruomenės narių bendradarbiauja kasdienėje veikloje, priimant taktinius sprendimus bei atsakingai dalyvauja įgyvendindami iškeltus mokyklos tikslus ir uždavinius.  Atlikę gimnazijos 2019–2021 m. strateginio plano, veiklos ir ugdymo planų analizę, vertintojai pastebėjo, kad daugeliu atvejų išlaikomas dėmesys numatytiems prioritetams, tikslams, uždaviniams ir vertybėms (pagarba, kolegiškumas ir bendradarbiavimas). Gimnazijoje kiekvienais metais analizuojami mokyklos ugdymo, veiklos planai, tarpiniai rezultatai, domimasi jų įgyvendinimu. Metodinės tarybos, Įsivertinimo darbo grupės nariai teigia, kad metodinėse grupėse vyksta aktualios diskusijos bei priimami susitarimai, mokytojai kuria rekomendacijas, teikiamas grįžtamasis ryšys tiek mokyklos administracijai, tiek darbo grupėms. Nors rengiant visus mokyklos planus siekiama jų tarpusavio dermės, planus rengia skirtingos darbo grupės, aktyviai į diskusijas įsitraukia mokytojai, tačiau jų įgyvendinimo grįžtamasis ryšys nepakankamas. Daug diskutuojama ir tariamasi pokalbių metu.  **Optimalus išteklių paskirstymas paveikus.** Personalo politika yra vykdoma, atsižvelgiama į mokinių interesus. Gimnazijoje dirba aukštą kvalifikaciją įgiję mokytojai (1 ekspertas, 31 mokytojas metodininkas, 25 vyr. mokytojai). Mokytojų gimnazijoje pakanka, išskyrus pagalbos specialistus, nes jau kelerius metus gimnazijoje laisvas specialiojo pedagogo etatas (0,5 etato). Gimnazijos direktorė ieško minėto specialisto, tačiau dėl per mažo krūvio nepavyksta rasti. Mokytojai nuolat kelia kvalifikaciją dalyvaudami įvairiuose dalykiniuose, nuotolinio mokymo organizavimo seminaruose, ilgalaikėse programose. Kalbantis su Metodinės tarybos nariais išaiškėjo, kad kvalifikacijos kėlimas vyksta nepakankamai kryptingai. Tačiau visų vykusių pokalbių su mokytojais metu išryškėjo, jog mokytojai tikslingai bendrauja tarpusavyje, daug diskutuoja ir tariasi, dalijasi gerąja patirtimi, stebi vieni kitų pamokas, padeda vieni kitiems spręsti problemas. NŠA apklausos teiginiui „Mokykloje įprasta stebėti kitų kolegų pamokas“ pritaria 51,1 proc. mokytojų, teiginiui „Kitų kolegų nuomonė apie mano darbą man yra mažai naudinga“ nepritaria 91,7 proc. Vertinimo metu iš stebėtų 45 pamokų, 16 įvertintos kaip tradicinio mokymo paradigmos pamokos (35,55 proc.), jų vertinimo vidurkis 2,24, bandymas dirbti šiuolaikiškai stebėtas 24 pamokose (53,33 proc.), jų vertinimo vidurkis 2,95 ir 5 pamokose – dirbama šiuolaikiškai (11,11 proc.), vertinimo vidurkis 3,72. Mokymosi paradigmoje organizuotos pamokos stebėtos: 3a2 kl. matematika; 1b kl. anglų k.; 4a2 kl. lietuvių k.; 2b kl. geografija; 2c kl. vokiečių k. NŠA apklausos teiginiui „Mokykloje įprasta vesti pamokas bibliotekoje, gamtoje, muziejuje, įmonėse ir t. t.“ pritaria 56,5 proc., „Mokytojai gali naudotis bet kuriame mokyklos kabinete esančiomis priemonėmis“ pritaria 98,9 proc. mokytojų.  Finansiniai ištekliai gimnazijoje skirstomi pakankamai skaidriai, prireikus randama papildomų finansinių išteklių (naudojantis įvairiomis finansavimo ir veiklos galimybėmis, kurias teikia savivaldybė („Idėja mokyklai“, platformos „Microsoft Office 365“ programinių paketų diegimas), parama (2019 m. surinkta 1 668 eurai, 2020 m. – 1 133 eurai, o 2021 m. 704 eurai (1,2 proc. lėšos ženkliai mažėja), dalyvaujant „Erasmus“ projektuose ir kt.). Materialiniai mokyklos ištekliai naudojami lanksčiai, kūrybingai. Mokykla pakankamai aprūpinta mokymo priemonėmis. NŠA apklausos teiginiui „Mokytojams pakanka priemonių suasmenintam mokymuisi organizuoti“ pritaria 66,5 proc. apklausoje dalyvavusių mokytojų (imtis 43 iš 57), teiginiui „Mokykloje yra jaukių ir patogių vietų prisėsti, pabūti“ pritaria 82,7 mokinių. Teiginiui „Mokydamiesi mes dažnai naudojame kompiuterius, planšetes, telefonus ir kt.“ pritaria 20,8 proc. mokinių. Teiginiui „Jei man kyla sunkumų, galiu bet kada pasinaudoti papildomomis priemonėmis (programėlėmis telefone, kompiuteryje ar kt.), kurios man padeda atlikti užduotis“ pritaria 50 proc. mokinių.  Pokalbiai su bendruomenės nariais, dokumentų analizė, NŠA apklausos rezultatai, ugdomosios veiklos stebėjimo metu surinkti duomenys leidžia vertintojams daryti išvadą, kad gimnazijos veikla potenciali, atliepianti bendruomenės narių interesus, poreikius ir lūkesčius, kuriems realizuoti gimnazijos bendruomenė turi tinkamų nuostatų ir reikiamų išteklių. |
| * 1. Lyderystė, 3 lygis, *išskirtas kaip stiprusis mokyklos veiklos aspektas* | **Lyderystė mokymuisi paveiki.** Gimnazijoje sudarytos palankios sąlygos pasidalytai lyderystei, gerosios patirties sklaidai, naujovėms ugdymo srityje, kokybiško ugdymo proceso organizavimui. 95,7 proc. NŠA apklausoje dalyvavusių mokytojų teigia, jog gimnazijos vadovai telkia gimnazijos bendruomenę ugdymo pokyčiams. Pokalbio metu Metodinės tarybos nariai teigė, kad kiekvienam mokytojui sudaromos sąlygos profesiniam tobulėjimui, dalyvaujant ir vykdant projektinę veiklą. 97,9 proc. NŠA apklausoje dalyvavusių mokytojų patvirtino, jog gimnazijos vadovai palaiko pedagogų profesinę refleksiją ir tobulėjimą. Apie mokinių sėkmes ir problemas kalbamasi su klasių vadovais, mokytojais, pagalbos mokiniui specialistais. Sukurta bendra sistema periodiškai aptarti mokinių mokymąsi, daromą individualią pažangą. 97,8 proc. mokytojų, dalyvavusių NŠA apklausoje, teigia, jog gimnazijos vadovai sistemingai ir konstruktyviai diskutuoja apie mokinių mokymosi sėkmes ir problemas. Gerąja darbo patirtimi dažniausiai dalijamasi metodinėse grupėse. Ypač glaudžiai bendradarbiauja matematikos mokytojų metodinė grupė. Pokalbio su gimnazijos direktore ir direktorės pavaduotojomis ugdymui metu pastebėta, kad gimnazijos administracija pasitiki mokytojais, laiko juos savo sričių lyderiais, skatina mokytis ir dalytis patirtimi.Gimnazijos tarybos nariai teigia, kad jais pasitikima, jie gali rodyti iniciatyvą, gimnazijos administracija visada išklauso jų nuomonę, atsižvelgia į pasiūlymus ir daugumą jų įgyvendina. 91,5 proc. NŠA apklausoje dalyvavusių mokytojų teigia, jog gimnazijos vadovai pagarbiai elgiasi su visais mokytojais ir kitais darbuotojais. Mokinių lyderystė skatinama mokinių tarybos veiklų metu. NŠA apklausoje dalyvavusių 93,5 proc. mokytojų patvirtino, jog gimnazijos vadovai pagarbiai elgiasi su visais mokiniais.  **Įsipareigojimas susitarimams tinkamas.** Tarp gimnazijos bendruomenės narių ypač stiprūs tarpusavio santykiai, vyrauja aukšta dialogo kultūra, itin akivaizdus pagarbus elgesys. Pokalbių su vadovais metu pastebėta, kad bendruomenės nariai linkę įsipareigoti, tačiau kartais trūksta valios visiems laikytis bendrų susitarimų. Gimnazijos vadovai kasdienėje veikloje telkia bendruomenę gimnazijos strategijai ir veiklos programoms įgyvendinti. Metodinės tarybos nariai teigia, jog vadovai nuolat bendrauja su mokiniais, mokytojais, mokinių tėvais (globėjais, rūpintojais), padeda spręsti iškilusias problemas, yra pasiruošę telkti bendruomenę įtraukiajam ugdymui. Gimnazijos tarybos nariai tvirtina, kad toleruoja įvairių gebėjimų mokinius, dauguma bendruomenės narių pasiruošę įtraukiajam ugdymui, tačiau dalis tėvų (globėjų, rūpintojų) nori, kad gimnazijoje išliktų klasės, skirtos stipresnių gebėjimų mokiniams. 76,2 proc. mokinių tėvų (globėjų, rūpintojų), dalyvavusių NŠA apklausoje, teigimu, mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų. Vaiko gerovės komisijos nariai taip pat teigia, kad gimnazijos bendruomenė yra gebanti susitarti ir priimti iššūkius ugdant specialiųjų ugdymosi poreikių turinčius mokinius. NŠA apklausoje dalyvavusių 91,3 proc. mokytojų pasitiki gimnazijos vadovais kaip partneriais, pagalbininkais ir patarėjais.  Apibendrindami surinktą informaciją, vertintojai teigia, kad gimnazijoje lyderystė tinkama ir vertinama kaip vienas stipresniųjų mokyklos veiklos kokybės rodiklių, atliepiantis įtraukiojo ugdymo kultūros kūrimo aspektą – užtikrinti atsakingą ir įpareigojančią lyderystę. |
| * 1. Mokyklos savivalda, 3 lygis | **Skaidrumas ir atvirumas tinkamas.** Gimnazijos savivaldos institucijos aktyvios ir atstovaujančios daugumos gimnazijos bendruomenės narių interesams, geranoriškai, atvirai bendradarbiaujančios, padedančios bendruomenei darniai siekti ambicingų gimnazijos veiklos tikslų. Gimnazijoje veikia Gimnazijos taryba, Mokytojų taryba, Metodinė taryba, Mokinių taryba. Pokalbių su tarybų nariais metu pastebėta, kad vyksta veiksmingas bendradarbiavimas tarp metodinių grupių, jų nariai padeda vieni kitiems. Matematikų metodinė grupė yra sutarusi dėl aiškios vertinimo sistemos – tai atsispindėjo ir stebėtose pamokose. Istorikų iniciatyva – gimnazijoje organizuojamas projektas „Tarpukario Lietuva“, o lituanistų – „Tautosaka pirmokų akimis“. Sėkmingas projektas, kai įtraukiami įvairių ugdymosi poreikių turintys mokiniai, – „Kūrėjų vakaras“, kai visi mokiniai gali pasirodyti, padedant mokytojams sudarytos sąlygos atsiskleisti kiekvieno meniniams gebėjimams. Tradicinis gimnazijos renginys „Bravo gimnazistai“ – inicijuotas Gimnazijos tarybos, jo metu pagerbiami mokiniai, pasiekę aukštų rezultatų moksle, sporte, mene, projektinėje veikloje ir kt. Gimnazijos tarybos narių iniciatyva, apdovanojami mokiniai ir už daromą pažangą – finansiškai paskatinami geriausiai išlaikiusieji lietuvių kalbos ir literatūros egzaminą. 84,4 proc. NŠA apklausoje dalyvavusių mokytojų teigia, jog gimnazijoje atsižvelgiama į visų mokinių nuomonę ir siūlomas idėjas, taip mano ir 69,1 proc. NŠA apklausoje dalyvavusių mokinių.  **Sprendimų pagrįstumas ir veiksmingumas potencialus.** Gimnazijos savivaldos institucijos pagal kompetenciją svarsto svarbiausius gimnazijos veiklos klausimus. Savivaldos siūlymai argumentuoti, reikalingi, skatinantys pokyčius, keičiantys gimnazijos gyvenimą. Gimnazijos administracija pasitiki gimnazijos savivaldos institucijomis, tariasi priimdama sprendimus dėl įstaigos strategijos, tikslų įgyvendinimo. Visų savivaldos institucijų tarybos nariai pokalbiuose įvardijo savo iniciatyvas ir teigė, kad jų siūlymus gimnazijos administracija priima, pagal galimybes – įgyvendina. Mokinių tarybos nariai teigia, kad sudarytos sąlygos jų pateiktoms idėjoms įgyvendinti. Viena iš labiausiai pasiteisinusių iniciatyvų – projektas „Idėja mokyklai“, kurio metu sutvarkytas gimnazijos vidinis kiemas. Veikti įtraukta visa gimnazijos bendruomenė: mokiniai siūlė idėjas, sudaryta komisija pagal kriterijus išrinko patį geriausią projektą. Kaip komisijos nariai dalyvavo ir miesto Druskininkų savivaldybės architektūros skyriaus darbuotojai.  Gimnazijos administracija teigia, jog Metodinėse grupėse tariamasi dėl asmeninės pažangos fiksavimo, mokymosi pasiekimų gerinimo, aplinkų kūrimo, mokytojams ar mokiniams reikalingų priemonių įsigijimo.  Apibendrinus vertintojų surinktą informaciją, daroma išvada, kad gimnazijoje savivaldos sprendimai pagrįsti ir paveikūs, keičiantys mokyklos gyvenimą, kryptingai formuojantys įtraukiojo ugdymo politiką. |
| 1.4. Veikimas kartu, 3 lygis, *išskirtas kaip stiprusis gimnazijos veiklos aspektas* | **Bendradarbiavimo kultūra tinkama.** Gimnazijos bendruomenė solidari, santykiai grindžiami geranoriškumu vienas kitam ir kolegialia pagalba. Dirbdami kaip viena ambicinga komanda, mokytojai pasiekia aukštesnių individualių ir bendrų rezultatų. 84,8 proc. NŠA apklausoje dalyvavusių mokytojų pritaria, kad gimnazijoje mokytojai visada sulaukia paramos ir emocinio kolegų palaikymo. Gimnazijoje puoselėjama bendradarbiavimo, susitarimų ir dialogo kultūra. Pagarba grindžiamas visų bendruomenės narių bendravimas ir bendradarbiavimas, mokytojų kolegiška vienų kitiems parama – projektas „Kolega kolegai“, mokinių tarpusavio pagalba – „Mokinys mokiniui“. 81,5 proc. NŠA apklausoje dalyvavusių gimnazistų teigia, kad padeda klasės draugams, kai šiems kyla sunkumų. Šiam teiginiui pritaria 81,2 proc. apklausoje dalyvavusių tėvų (globėjų, rūpintojų). Pokalbio metu su mokinių taryba, mokiniai džiaugėsi gerais santykiais su mokytojais. 80,2 proc. NŠA apklausoje dalyvavusių mokinių teigia, kad mokytojai visada padeda. Įkurtos mokytojų savitarpio pagalbos grupės. Gimnazijos socialinėje aplinkoje stebima mokytojų kolegiška vienų kitiems parama, lygiavertis mokytojų bendravimas su visais mokiniais ir tėvais (globėjais, rūpintojais).  **Kolegialus mokymasis paveikus.** Mokytojai lankosi vieni kitų pamokose, aptaria stebėtas pamokas, dalijasi metodine medžiaga ir kt. Palaikoma pasitikėjimu grįsta bendradarbiavimo atmosfera. Iš pokalbių su metodine taryba, administracija, mokinių taryba, tėvų atstovais, Gimnazijos taryba, aišku, kad gimnazijai svarbi dialogo ir susitarimų kultūra, kuri padeda įgyvendinti ugdymo tikslus, skatina idėjų sklaidą, geranoriškus bendruomenės narių tarpusavio santykius, gimnazijos narių vienybę, lojalumą gimnazijai. Gimnazijos direktorės teigimu – dialogo ir susitarimų kultūra – vienas iš sėkmės garantų, įgyvendinant ugdymo tikslus. Iš pokalbio su VGK aišku, kad kylantys konfliktai ar problemos neignoruojami. 66,4 proc. NŠA apklausoje dalyvavusių mokinių teigia, kad mokytojai visada padeda teisingai išspręsti kilusius konfliktus. Pokalbių dalyviai taip pat išsakė nuomonę, kad norėtų aktyvesnio tėvų (globėjų, rūpintojų) įsitraukimo į gimnazijos veiklas. Visos gimnazijos bendruomenės dėka matomi teigiami poslinkiai mokinių elgesyje, tarpusavio bendravime.  Apibendrindami surinktą informaciją, vertintojai daro išvadą, jog daugumai gimnazijos mokytojų – svarbu profesinis tobulėjimas, projektų vykdymas. Mokytojai, grįžę iš seminarų, mokymų dalijasi įgytomis žiniomis su kolegomis. Siekiant pripažinti ir gerbti mokinių įvairovę, atsižvelgiant į kiekvieno individualius gebėjimus ir poreikius mokytojams svarbu kelti kompetenciją. |
| 1.5.Bendradarbiavimas su tėvais / globėjais, 2 lygis, *išskirtas kaip tobulintinas mokyklos veiklos aspektas* | **Pažinimas ir sąveika patenkinami.** Tėvų informavimo ir švietimo sistema iš dalies atitinka tėvų poreikius ir gimnazijos specifiką (gimnazijoje vidurinio išsilavinimo siekia mokiniai iš skirtingas bendravimo su bendruomenėmis tradicijas turinčių savivaldybės miesto ir kaimo tipo pagrindinių mokyklų). NŠA apklausos teiginiui „Mokykla deda daug pastangų, kad joje visiems būtų gera“ pritaria 89,4 proc. apklaustų tėvų. Tačiau pokalbių su mokyklos bendruomenės nariais metu gauta informacija leidžia daryti išvadą, kad mokytojai ir tėvai bendradarbiauja patenkinamai, dažnai iniciatyvą rodo mokytojai, ypač jei kyla mokymosi ar mokinių elgesio problemų. Mokytojai ir tėvai įvardija tradicinius bendravimo ir informacijos pasikeitimo būdus: skambučiai telefonu, individualūs pokalbiai, tėvų susirinkimai, pranešimai elektroniniame TAMO dienyne. Nors, apibendrinus NŠA apklausos duomenis ir pokalbių su mokyklos bendruomene informaciją, vertintojai gali daryti išvadą, kad gimnazija ir mokytojai turi itin didelį tėvų palaikymą ir pasitikėjimą, tačiau gimnazijos veiklos dokumentuose užfiksuota ir pokalbiuose su mokytojais dažnai išsakyta mintis, kad dalies mokinių tėvų aktyvumas gimnazijos gyvenime ir domėjimasis vaikų pasiekimais galėtų būti didesnis. Teiginiui „Dauguma tėvų aktyviai dalyvauja vaiko ugdyme, tariasi, siūlo idėjų“ pritaria tik 14,3 proc. NŠA apklausoje dalyvavusių mokytojų. Pokalbių metu tėvai nurodė, kad mokinių tėvai ir globėjai kviečiami į gimnazijos renginius, šviečiamąsias veiklas, VGK posėdžius, dalyvauja Mokyklos tarybos veikloje. Mokyklos tarybos nariai, kaip vieną iš tėvų mažo aktyvumo priežasčių, nurodė veiklų tęstinumo, perimamumo trūkumą (pasikeitus nariams Gimnazijos taryboje, stringa jau pradėtos iniciatyvos), o tėvai – informacijos sklaidos trūkumus (dažnai informacija gaunama pavėluotai).  **Į(si)traukimas vidutiniškas.** Gimnazijos dokumentuose nurodoma, kad tėvai dalyvauja sprendžiant su vaikų elgesiu susijusias problemas, dalyvauja aptariant kylančius mokymosi sunkumus, sprendžiant pagalbos formas, sudaromos trišalės sutartys. 83,2 proc. tėvų NŠA apklausoje teigia, kad yra įtraukiami į mokyklos gyvenimą. Nors 82 proc. tėvų teigia, kad mokykloje mokytojų ir tėvų susitikimai, aptariant vaiko pažangą, gerina mokymosi rezultatus, tam pritaria 75 proc. apklaustų mokytojų, 58,1 proc. mokytojų teigia, kad „Mokytojų neerzina tėvai, kurie per daug kišasi į vaiko ugdymą“, o tėvai pasigenda įvairesnių bendravimo formų. Pokalbių metu su tėvais ir mokyklos taryba įvardytas darbas įsivertinimo komandose ir tik keletas įsimintinų renginių: tinklinio turnyras, sportinio šokio užsiėmimai. NŠA apklausos teiginiui „Mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.)“ pritaria 53,5 proc. apklaustų mokytojų, o nepritaria tik 25,6 proc. respondentų. Gimnazijos tarybos nariai iš dalies įsitraukia į vaikų ugdymą organizuodami sportines, pažintines, karjeros ugdymo veiklas, akcijas. Pokalbių metu tėvai išreiškė lūkestį, kad „organizuojant daugiau veiklų, renginių su tėvais, labiau stiprėtų ryšiai, geriau pažintų vieni kitus, bendruomenė būtų stipresnė“. Tikėtina, kad stiprinant pozityvaus dialogo ir partneriško bendradarbiavimo kultūrą, didėtų mokinių tėvų domėjimasis mokymosi rezultatais, stiprėtų grįžtamasis ryšys ir aktyvumas įsitraukiant į gimnazijos veiklą.  Apibendrindami surinktą informaciją, vertintojai teigia, kad gimnazijoje bendradarbiavimas su tėvais / globėjais yra neblogas, vertinamas kaip vienas tobulintinų gimnazijos veiklos kokybės rodiklių, siekiant įtraukųjį ugdymą įtvirtinančių pokyčių. Bendradarbiavimas gimnazijoje nepakankamai atliepia bendruomenės narių interesus, lūkesčius ir poreikius, taikomos tėvų į(si)traukimo į gimnazijos veiklą formos iš dalies prisideda prie kiekvieno mokinio ugdymo(si) sėkmės. |
| 1.6. Mokyklos tinklaveika, 3 lygis | **Atvirumas tinkamas.** Gimnazijos bendruomenės veikla atvira visuomenei ir pokyčiams. Gimnazijoje tęsia mokslus mokiniai iš kitų savivaldybės mokyklų: Druskininkų „Atgimimo“ mokyklos, „Saulės“ pagrindinės mokyklos, Leipalingio ir Viečiūnų progimnazijų. Su pastarosiomis vyksta bendradarbiavimas dėl mokinių sėkmingos adaptacijos gimnazijoje. Tačiau pirminio pokalbio metu administracija išreiškė susirūpinimą, kad šis bendravimas nėra glaudus, skiriasi mokyklų požiūris, neatrasta bendra vizija. VGK paaiškino, kad su anksčiau išvardytomis mokyklomis susitarta dėl žingsnių sėkmingam bendradarbiavimui: 8 kl. mokiniai kviečiami į gimnaziją dalyvauti pamokose, susipažinti su būsimais mokytojais, vyksta susitikimai su tėvais ir mokiniais, pristatoma komanda, išklausomi tėvų lūkesčiai. Kalbantis su administracija ir mokytojais patvirtinta, kad šiuo metu gimnazija daug pastangų skiria įtraukiojo ugdymo principų įgyvendinimui, SUP turinčių mokinių integracijai į mokyklos gyvenimą. Metodinės tarybos nariai pokalbio metu teigė, kad, kol neturi visos specialistų komandos, itin glaudžiai bendradarbiauja su Druskininkų švietimo centro PPT tarnyba, pagalbos mokiniui klausimais (rengiant specialiųjų poreikių mokinių dokumentus, sudarant individualius ugdymo planus).  Pokalbių su mokiniais metu išaiškėjo, kad ne tik mokytojai, bet ir mokiniai šviečiami, mokosi apie įtraukųjį ugdymą – 2022 m. šia tema planuojama kelionė į Ispaniją (laimėtas *Erasmus+* projektas). Gimnazijos bendruomenės teigimu, mokinių tėvai nelabai aktyvūs gimnazijos bendruomenės nariai, kaip vieną iš priežasčių, mokiniai įvardija savo amžių „jau dideli ir patys turi būti atsakingi už savo mokymąsi“. Iš dalies tai patvirtina ir NŠA apklausoje dalyvavę mokytojai – 54,3 proc. respondentų pritaria teiginiui, kad „Vietos / mikrorajono bendruomenė yra aktyvi mokyklos gyvenime“. Direktorės teigimu, metodinė taryba ir gimnazijos mokytojų bendruomenė atvira, nebijo klausti, nebijo dalytis, iniciatyvi – visada yra savanorių. Gimnazija palaiko glaudžius ryšius su socialiniais partneriais mokinių ugdymo ir karjeros galimybėms plėtoti. Metodinės tarybos nariai pokalbio metu minėjo, kad vyksta bendradarbiavimas su Vilniaus universitetu, Vilniaus Gedimino technikos universitetu (VILNIUS TECH), ugdymo karjerai specialistais, organizuojami susitikimai su kitų aukštųjų mokyklų atstovais, draugaujama su vietiniu „Rotary“ klubu. Gimnazijos veiklos plane nurodoma, kad bendradarbiaujama su edukacine įmone „Kalba.lt“, kuri organizuoja užsienio (anglų, vokiečių) kalbų kursus gimnazijos bendruomenei, supažindina su studijų užsienyje galimybėmis, su VšĮ Druskininkų Jaunimo užimtumo centru (JUC) bendradarbiaujama pagalbos klasių auklėtojams organizuojant klasių valandėles, komandos formavimo užsiėmimus, teikiant informaciją apie savanorystę, jaunimo įsidarbinimo galimybes ir pan. klausimais; su Žirmūnų mokymo centru organizuojamos naudingos teminės klasių valandėlės, paskaitos apie karjeros planavimą, savanorystę. Ugdymo karjerai specialistė teigia, kad ryšiai palaikomi su daugeliu Lietuvos universitetų, kolegijomis, profesinio rengimo centrais, ypač su Alytaus profesinio rengimo centru. Prevenciniais klausimais gimnazija bendradarbiauja su Druskininkų policijos komisariatu – nusikalstamumo ir žalingų įpročių prevencijos klausimais (rengiami susitikimai su mokiniais, metodinė medžiaga, paskaitos) ir Druskininkų savivaldybės sveikatos biuru – žalingų įpročių prevencijos, gimnazijos įtraukimo į ilgalaikius projektus, susijusius su mokinių ir mokytojų sveikatinimo klausimais.  **Prasmingumas paveikus.** Remiantis įsivertinimo duomenimis, pokalbiais su bendruomenės nariais, gimnazija išsiskiria projektine veikla ne tik su Lietuvos, bet ir su užsienio partneriais. Gimnazijos veiklos planas parengtas atliepiant Druskininkų savivaldybės dokumentus (Druskininkų savivaldybės 2021 m. biudžetą ir Druskininkų savivaldybės 2021–2023 m. strateginį veiklos planą). Teiginiui „Švietimo skyriaus žmonės žino mūsų mokyklos problemas“ pritaria 59,4 proc. apklaustų mokytojų. Tėvai pokalbių metu džiaugėsi, kad gimnazijoje puikiai plėtojama *Erasmus+* programa, pasitempti reikia patiems, geriau mokytis anglų kalbą. Bet koks bendravimas su kitos šalies bendramoksliais mokiniams padeda permąstyti, palyginti skirtingų šalių gyvenimą su gyvenimu Lietuvoje, veiklas mokykloje, plečia akiratį. Šiais metais pradėto įgyvendinti *Erasmus+* projekto metu mokyklos bendruomenė gilins žinias apie įtraukųjį ugdymą. Dalyvaujama ir tarptautiniuose mokinių mainų projektuose. Tačiau kalbinti tėvai įvardijo ir projektinės veiklos sklaidos trūkumą – dažnai informacija bendruomenę pasiekia pavėluotai, po renginio.  Apibendrinę surinktą informaciją, vertintojai teigia, kad mokyklos tinklaveika yra potenciali – plečia mokinių formalųjį ugdymą ir neformalųjį švietimą, sudaro geras prielaidas mokinių saviraiškai bei jų socialinių ir tarpkultūrinių gebėjimų ugdymui ir vertinama kaip vienas stipresniųjų mokyklos veiklos kokybės rodiklių, atliepiantis įtraukiojo ugdymo(si) kultūros kūrimo aspektą – išteklių mobilizavimą, kai ugdymui(si) aktyviai pasitelkiami vidiniai ir išoriniai (žmogiškieji, materialiniai) ištekliai. |
| 1.7. Kompetencija, 3 lygis, *išskirtas kaip stiprusis gimnazijos veiklos aspektas* | **Pozityvus profesionalumas paveikus.** Mokytojai gerbia mokinius ir laikosi pedagogo etikos, yra tolerantiški, tobulina savo socialinius, emocinius, įtraukiojo ugdymo ir kitus gebėjimus. Mokytojai išmano savo ugdymo sritį, mokomuosius dalykus, domisi ir siekia naujovių, dirba kaip savo srities profesionalai – įdomiai bei veiksmingai, ir siekia dirbti kuo geriau. Išorės vertintojų komanda stebėjo 45 pamokas. 35,6 procento stebėtų pamokų sudarė tradicinės pamokos, 53,3 proc. stebėtų pamokų buvo bandoma dirbti šiuolaikiškai ir 11,11 proc. pamokų mokytojai dirbo šiuolaikiškai. Vertintojai pamokose fiksavo gerą mikroklimatą, stebėjo pagarbius mokinių ir mokytojų santykius. 78,2 proc. NŠA apklausoje dalyvavusių mokinių teigia, kad gimnazijos mokytojai ir kiti darbuotojai labai draugiški. „Mano mokytojai man visada padeda“, šiam teiginiui pritaria 80,2 proc. NŠA apklausoje dalyvavusių gimnazistų. 89,2 proc. NŠA apklausoje dalyvavusių mokinių džiaugiasi gerais santykiai su klasės auklėtoju. 91,1 proc. NŠA apklausoje dalyvavusių tėvų (globėjų, rūpintojų) teigia, kad gimnazijoje mokiniai ir mokytojai vieni su kitais elgiasi pagarbiai. 78,5 proc. pritaria, kad mokytojams kiekvienas vaikas svarbus ir vertingas. 87 proc. NŠA apklausoje dalyvavusių mokytojų teigia, kad „mūsų mokykloje mokytojai gerbia kiekvieną mokinį“. Kiekvienais metais gimnazijoje daug dėmesio skiriama metodinei veiklai, ypač gerosios patirties sklaidai.  Įvertinę pokalbius su gimnazijos bendruomene, ugdymo proceso stebėjimo, NŠA apklausos rezultatus, vertintojai daro išvadą, jog gimnazijos mokytojai gerbia mokinius, yra supratingi ir tolerantiški. Mokytojų kvalifikacija ir įgytos kompetencijos daro įtaką pamokų kokybei. Aukščiausias pamokos vertinimo vidurkis – mokytojo eksperto – 3,8. Vertinimo savaitę mokytojai geranoriškai priėmė išorės vertintojų pastangas, stengiasi į jas atsižvelgti tobulindami pamokas. |
| 1.8. Nuolatinis profesinis tobulėjimas, 3 lygis | **Reiklumas sau tinkamas.** Mokytojai vertina savo veiklą ir jos rezultatus, asmeninės kompetencijos ribas ir būtinas profesinio tobulėjimo sritis. Aukšti mokytojų veiklos lūkesčiai, pagarba profesionalumui, parama tobulinant asmeninį meistriškumą. Asmeninis meistriškumas paremtas nuostata – kuo geriau atlikti savo darbą ir siekti nuolatinio tobulėjimo. Pokalbio metu su metodine taryba, išsakyta nuomonė, kad mokytojai nuolat skatinami dalytis patirtimi metodinėse grupėse, mokytojų tarybos posėdžiuose, susirinkimuose, organizuoti mokomąsias dirbtuves kolegoms.  **Atkaklumas ir nuoseklumas potencialus.** Mokytojai ir gimnazijos administracija planuoja asmeninio meistriškumo augimą ir jo atkakliai siekia. Pastarųjų trejų metų gimnazijos pedagoginių darbuotojų kvalifikacijos tobulinimo prioritetai – mokinių pasiekimų gerinimas ir pozityvios mokymosi aplinkos kūrimas – siejami su įgyvendinamu Druskininkų savivaldybės į besimokančiųjų mokymosi sėkmę orientuotu pokyčio projektu „Bendradarbiavimo modelis, įgalinantis mokytojus sukurti mokiniams tinkamiausią augimui terpę“ (Nacionalinis projektas „Lyderių laikas – 3“). Mokytojai mokosi su kolegomis ir iš jų, su mokiniais ir iš jų, informaciniuose ir socialiniuose kolegialaus mokymosi tinkluose, kursuose, seminaruose, išvykose, projektuose ir kt. 88.4 proc. NŠA apklausoje dalyvavusių mokytojų teigia, kad mokykloje visi puikiai žino vienas kito stipriąsias profesines puses. „Bet kada galiu prašyti kolegų profesinės pagalbos“, šiam teiginiui pritaria 93,6 NŠA apklausoje dalyvavusių mokytojų. 95,7 proc. NŠA apklausoje dalyvavusių mokytojų teigia, kad kiekvienas specialistas gimnazijoje turi lygias galimybes darbui ir karjerai. Mokytojai, pagalbos mokiniui specialistai ir vadovai nuolat dalyvauja ilgalaikėse kvalifikacijos kėlimo programose.  Pokalbiai su bendruomenės nariais, NŠA apklausos rezultatai, dokumentų analizė, surinkti duomenys leidžia vertintojams daryti išvadą, kad gimnazijos mokytojai nusiteikę tobulėti, gali įvardyti įtraukiojo ugdymo lyderius, kurie sėkmingai konsultuotų mokyklos darbuotojus, dalytųsi patirtimi. Jeigu kolegų pamokų stebėjimą naudotų pamokos kokybės analizei, tai turėtų platesnį poveikį mokinių įtraukčiai ir asmeniniams pasiekimams. |
| ***Stiprieji vertinamos srities veiklos aspektai*** | * Lyderystė mokymuisi, telkiant gimnazijos bendruomenę ugdymo pokyčiams, siekiant pašalinti visas galimas kliūtis ir užtikrinti ugdymo prieinamumą bei efektyvų ugdymą(si) kiekvienam (1.2 – 3 lygis). * Veikimas kartu, siekiant sėkmingo įtraukiojo ugdymo (1.4 – 3 lygis). * Kompetencija, siekiant pozityvaus profesionalumo (1.7 – 3 lygis). |
| ***Tobulintini vertinamos srities veiklos aspektai*** | * Bendradarbiavimas su tėvais, (globėjais, rūpintojais), siekiant veiksmingos jų sąveikos ir įsitraukimo, mokinių pažangai stiprinti (1.5 – 2 lygis). |
| ***Vertinamos srities rekomendacijos*** | * Gimnazijoje stebima aukšta bendravimo ir bendradarbiavimo kultūra, geri visų bendruomenės narių santykiai, pozityvus nusiteikimas ir kompetencijos. Dauguma tėvų suvokia bendradarbiavimo su mokykla svarbą, aptariant vaiko pažangą – tai gerina mokinių mokymosi rezultatus. Šie veiksniai gali padėti gimnazijai veiksmingiau į veiklas įtraukti mokinių tėvus, ypač į 9 klasę iš kitų mokyklų naujai atvykusių mokinių tėvus, jei: * gimnazija rastų veiksmingesnių bendradarbiavimo formų ir būdų (iš anksto) su būsimų mokinių tėvais; * teiktų savalaikę informaciją apie gimnazijos veiklas bei galimybes jose dalyvauti tėvams; * jei organizuotų daugiau įvairesnių ir patrauklesnių veiklų su tėvais (renginiai labiau sustiprintų ryšį, geriau pažintų vieni kitus, bendruomenė būtų stipresnė). * Jei bendruomenė, įgyvendindama veiklos tikslus ir uždavinius veiksmingiau siektų gauti grįžtamojo ryšio informaciją apie veiklas, pasiektus rezultatus ir tarpinius rezultatus, būtų galima dar veiksmingiau koreguoti ugdomąsias veiklas. * Kvalifikacijos kėlimą vykdyti atsižvelgiant į veiklos prioritetus, gimnazijos bendruomenėje išdiskutuotas problemas, susitarimus, kokie pokyčiai turi įvykti ir kodėl. Tai daugumai bendruomenės narių sudarytų galimybes kryptingai įsitraukti į pokyčių įgyvendinimą mokykloje. |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 2 lygis**

|  |  |
| --- | --- |
| **Rodiklis, vertinimo lygis** | Vertinimo pagrindimas,  *apibendrinimas* |
| 2.1. Ugdymo(si) planavimas, 2 lygis, *išskyrus pagalbą mokiniui ir šeimai, kuris įvertintas 3 lygiu ir išskirtas kaip stiprusis gimnazijos veiklos aspektas* | **Ugdymo(si) tikslai**, siekiant sukurti galimybes kiekvienam mokiniui mokytis bei siekti laukiamų rezultatų sau patogiu būdu, pagal optimalias asmenines galimybes,gimnazijoje neišskirtiniai. Kaip stiprusis pamokos aspektas įvardytas 6-iose (13 proc. visų stebėtų pamokų) stebėtose pamokose: 2 įvertintos 4 lygiu – anglų k. 1b kl. ir technologijų pamoka 1a kl.; 4-iose įvertintas 3 lygiu – dailė 1d kl.; matematika 4a2 kl.; lietuvių k. 4a2 kl.; vokiečių k. 2c kl. Šiose pamokose stebėta, kaip pamokų tikslas orientuojamas į įtraukųjį ugdymą, mokiniai mokomi išsikelti ugdymosi tikslus, aiškiai suvokti laukiamą rezultatą, dauguma mokinių įtraukiami į mokymosi procesą. Kaip į tobulintiną aspektą vertintojai atkreipė dėmesį 17 proc. stebėtų pamokų – mokiniai neįtraukiami į tikslo ir mokymosi uždavinių formulavimo procesą, neturi įsivertinimo kriterijų ir aiškaus siekiamo rezultato suvokimo, dalis mokinių nesuprato mokytojo aiškinimų. NŠA apklausos duomenimis, 82,3 proc. tėvų tiki, kad mokytojai padeda jų vaikams siekti geriausio rezultato, o 80,6 proc. mokinių teigia, kad su mokytojais aptaria, ką turi išmokti artimiausiu metu. 96 proc. mokinių tėvų NŠA apklausoje atsakė, kad jų vaikas žino, kokius tikslus turi pasiekti ir 75,5 proc. mano, kad mokytojai geba suprantamai mokyti vaikus. Tačiau tik 48,3 proc. NŠA apklausoje dalyvavusių mokinių teigia, kad visada spėja užduotis atlikti pamokos metu, o 20 proc. mokytojų pritaria teiginiui, kad „Namų darbams dažnai skiriu tai, ko mokiniai nespėjo atlikti klasėje“. Administracijos teigimu, pradėti taikyti įtraukiojo ugdymo principai kol kas veiksmingų pokyčių neatnešė, bet daug mokomasi, ieškoma būdų ir galimybių, kaip išspręsti gimnazijos įvardytą problemą „Ugdymo turinio pritaikymas konkrečiai klasei, diferencijavimas“. Pirminėje administracijos pateiktoje informacijoje nurodoma, kad klasėje jau dominuoja puiki bendravimo atmosfera, pagarbus elgesys, tarimasis su mokiniais, (anksčiau dominavo mokytojas), mokinių įtraukimas formuluoti uždavinio, vyksta uždavinio pagrindimas, įsitraukia mokiniai. Mokytojai į uždavinio formulavimą bando įtraukti mokinius, pateikdami problemines situacijas. Pokalbių su administracija, mokytojais, mokiniais metu, pateiktos mokyklos pirminės informacijos (MPI) išaiškėjo, kad pamokose skelbiami ir aptariami vertinimo kriterijai, pagal juos mokiniai vertinami ir įsivertina pamokos pabaigoje matematikos pamokose, bandoma šią patirtį taikyti istorijos bei kitose pamokose. Pastarajam teiginiui pritaria ir tėvai: „Matematikos pamokoje vyrauja įsivertinimas pamokoje, labai džiaugiuosi, kad vaikas turi galimybę įsivertinti.“, „Džiaugiuosi kaupiamuoju vertinimu, žinau už ką vaikas gauna pažymį.“  Vertintojai, 6,7 proc. visų stebėtų pamokų, ugdymo(si) tikslų kėlimo aspektu, priskiria šiuolaikinės pamokos paradigmai, 11,1 proc. pamokų stebėta bandymo dirbti šiuolaikiškai paradigma. Mokytojai pamokos tikslą orientuoja į įtraukųjį ugdymą, ugdymas planuojamas taip, kad veiklos padėtų siekti išsikelto tikslo, kiekvienas mokinys žino, kokio rezultato tikėtis, parenkamas optimalus mokymo ir mokymosi tempas kiekvienam mokiniui, parenkamos priemonės pamokos uždaviniui pasiekti. Tačiau dažnai uždavinio formuluotėje nenumatomas rezultatas, vertinimo kriterijai, pritrūksta laiko apibendrinimui, pagrindimui. Daroma išvada, kad planuojant pamoką dauguma mokytojų nesieja pamokos uždavinio su vertinimo ir įsivertinimo kriterijais, kurie leistų pagrįsti kiekvieno mokinio pasiekimus ir pažangą pamokoje, mokiniui suvokti, ko šioje pamokoje išmoko, į kokius dalykus dar reikėtų gilintis.  **Mokinių įvairovės pažinimas, galimų kliūčių numatymas, aplinkos be kliūčių modeliavimas vidutiniškas.**Gimnazijos veiklos plane numatyta, kad pagalbos mokiniui teikimo specialistai kartu su klasės auklėtojais, klasėje dėstančiais mokytojais, kuruojančiais pavaduotojais ugdymui, tėvais išsiaiškina mokinių problemas, poreikius ir teikia mokiniui reikalingą emocinio, fizinio ir socialinio saugumo pagalbą, padeda sėkmingai integruotis į klasės bei gimnazijos bendruomenę. Pagalbą mokiniui teikia ir dalykų mokytojai, tai yra individualios ir grupinės konsultacijos pagal sudarytą konsultacijų tvarkaraštį. Konsultacijas renkasi mokiniai, pagal poreikį, pavyzdžiui: siekiant gerinti kontrolinių darbų rezultatus, ruošti gabiuosius dalykinėms olimpiadoms ir konkursams, padedant išmokti praleistą ugdymosi programos dalį dėl ligos. Vertinimo metu pastebėtos 2 mokinės, kurios dalyvavo matematikos konsultacijoje nulinėje pamokoje. Apie vykstančias konsultacijas pokalbių metu patvirtino mokiniai. Pirmus žingsnius žengia pagalbos projektas „Mokinys mokiniui“. Visų klasių mokiniai pildo VIP (vaiko individualios pažangos) įsivertinimo lapus. Klasės auklėtojas su mokiniu, o reikalui esant ir su tėvais, analizuoja mokinio užsibrėžtus tikslus, pasiekimus, pažangą, aiškinasi nesėkmių priežastis. VGK nariai teigia, kad iškilus problemoms, pirmiausiai jos sprendžiamos su klasės vadovu, mokytoju ir mokinio tėvais. 41,1 proc. NŠA apklausoje dalyvavusių mokytojų teigia, kad pamokoje mokinių elgesio problemas turi spręsti mokytojas. VGK narių teigimu, susirinkimai vyksta kartą per mėnesį arba pagal poreikį. Dažniausiai aptariami mokinių pasiekimai, į posėdžius kviečiami mokiniai turintys neigiamus įvertinimus ir praleidžiantys daug pamokų. Ugdymo plane numatyta, kad mokiniui, patiriančiam mokymosi sunkumų, privalu rengti individualų ugdymosi planą, teikti mokiniui grįžtamąjį ryšį, priskirti kuratorių ir sudaryti galimybę gauti pagalbos iš kitų mokinių. Įsivertinimo komanda įvardijo, kad paramą ir pagalbą mokiniui teikia klasės vadovas ir priskirtas kuratorius (pagalba teikiama kartą per savaitę). Su mokiniu aptariamas sėkmės planas (šis jį užsipildo savarankiškai), aptariami bendri susitarimai dėl pagalbos teikimo, reikalingos draugo pagalbos. Susitarimai užfiksuojami, po savaitės pasitikrinama, kaip sekėsi. Įsivertinimo komanda padarė išvadą, kad toks pagalbos modelis paveikus – sumažėjo neigiamų įvertinimų.  Turinčiam išskirtinių gabumų mokiniui ugdymo plane numatyta pasiūlyti papildomą neformaliojo švietimo veiklą, konsultacijų metu sudaroma galimybė ruoštis konkursams, olimpiadoms. Mokymosi pagalbos veiksmingumas nuolat analizuojamas. NŠA apklausoje 92,8 proc. dalyvavusių mokytojų teigia, kad mokiniui reikalinga pagalba suteikiama nelaukiant formalių PPT ar vaiko gerovės komisijos išvadų. Pokalbių su tėvais metu kaip stipri pagalbos mokiniui forma išskirtos konsultacijos. 53,5 proc. NŠA apklausoje dalyvavusių mokytojų teigia, kad mokykloje numatytas laikas mokytojams, analizuoti kiekvieno mokinio pažangą, planuoti tolesnį jo mokymąsi, tačiau NŠA apklausos teiginiui „Mūsų mokykloje mokytojams dažnai trūksta laiko bendradarbiavimui“ pritaria 29,8 proc. mokytojų, o šiam teiginiui nepritaria 38,3 proc. tos pačios grupės respondentų. Taip pat išsiskiria mokytojų ir mokinių požiūris į pasirinkimo galimybes. Tik 22 proc. NŠA apklaustų mokinių teigia, kad mokytojai leidžia pasirinkti, kokias užduotis galima atlikti, kas atlieptų jų individualias galias, 29,8 proc. – kad gali pasirinkti užduotis, kurios bus vertinamos. Tuo tarpu 89,3 proc. mokytojų teigia, kad ruošdamiesi pamokoms numato galimybes mokiniams mokytis skirtingais būdais (žodiniu, vaizdiniu, kinesteziniu ar kitais), o 76,6 proc. respondentų sako, kad parengia skirtingo lygio užduotis. Vertintojai mokinių pažinimą, kaip pamokos aspektą, išskyrė 3 pamokose (7 proc. visų stebėtų pamokų): fizinio ugdymo pamokoje 1a kl., ekonomikos ir verslumo pamokoje 2c kl. ir fizikos pamokoje 2a kl. Šiose pamokose vyravo akivaizdus mokinių įvairovės pažinimas, būdų ir priemonių parinkimas atitiko beveik visų mokinių poreikius, numatytos galimos kliūtys, bei modeliuojamos aplinkos be kliūčių – mokytojai nuolat stebi mokinio veiklą, reflektuoja, tinkamai parenka priemones tikslams pasiekti.  **Pastoliavimas neišskirtinis.**Kaip ugdymo planavimo būdas,kurio metu numatomi edukaciniai sprendimai 7-iose (15,6 proc.) stebėtose pamokose išskirtas, kaip stiprus pamokos aspektas: 2f kl. rusų k.; 3b1 kl. informacinių technologijų; 3b2 kl. fotografijos; 1b kl. fizinio ugdymo; 4a1 kl. lietuvių k.; 4a2 kl. matematikos; 3a4 kl. anglų k. pamokose. Pirminėje informacijoje nurodoma, kad gimnazijoje daug dėmesio skiriama efektyvios pagalbos sistemai mokiniams, patiriantiems mokymosi sunkumų, siekiama rasti veiksmingų būdų, padedančių kiekvienam mokiniui mokytis. Atsakydami į NŠA apklausos klausimą „Galiu pasirinkti, kokiu būdu pristatysiu savo atliktą darbą (žodžiu, raštu, piešiniu ir kt.)“ 64 proc. mokinių teigia, kad tokios galimybės nėra, o 36 proc. nurodo turintys. Įvertindami mokinių pagalbą vienas kitam ir mokymąsi bendradarbiaujant, atsakydami į klausimą „Mokytojai mus dažnai skirsto dirbti porose, grupėse“ 31,1 proc. pritarė, o 28,8 proc. paneigė turintys tokią galimybę. 16,7 proc. mokinių teigia, kad jie gali namų darbus atlikti su klasės draugais, o 62,7 proc. teigia tokios galimybės neturintys. Mokinių apklausos duomenys rodo, kad 79,8 proc. apklaustųjų, susidūrę su sunkumais atlikdami užduotį, prašo mokytojų pagalbos. 85,1 proc. mokytojų taip pat teigia, kad mokiniai geba pasakyti, kas sunku, prašo pagalbos. Tačiau išlieka 5,3 proc. mokinių, kurie pagalbos greičiausiai neprašytų. NŠA apklausoje 55,3 proc. mokytojų teigia, kad per pamoką arba po jos kiekvienam mokiniui suteikia informacijos apie tai, ką jis išmoko ir kur turėtų tobulėti. Šis rodiklis (grįžtamasis ryšys) vertinamas, kaip santykinai probleminis mokyklos aspektas įtraukiojo ugdymo požiūriu.  **Planavimo lankstumas ir nuoseklumas tinkamas.** Gimnazijos veikla organizuojama remiantis 2021 m. veiklos planu, parengtu Lietuvos Respublikos švietimo įstatymo nuostatomis, remiantis Druskininkų savivaldybės strateginiu planu 2020–2022 metams, gimnazijos strateginiu veiklos planu 2019–2021 metams bei gimnazijos veiklos kokybės įsivertinimo grupės pateiktais rezultatais ir 2021 m. finansiniais ištekliais. Gimnazija išskyrė 2 prioritetus bei numatė uždavinius ir priemones jiems įgyvendinti. Vienas iš jų – siekti kiekvieno mokinio brandos ir individualias mokinio galimybes atitinkančios pažangos. Antras – plėtoti dialogo ir susitarimų kultūrą. Planavimo lankstumas ir nuoseklumas kaip stiprus rodiklis išskirtas 7 pamokose (15,5 proc. stebėtų pamokų): 3b1 kl. fizinio ugdymo; 2b kl. geografijos; 2f kl. fizikos; 1a kl. matematikos; 2c kl. ekonomikos ir verslumo; 4a2 kl. lietuvių kalbos, 3a2 kl. istorijos pamokose. Pokalbių su mokiniais metu pastebėta, kad planuodami pamokas mokytojai nevengia ieškoti įvairių ugdymosi būdų (mokiniai paminėjo pamokas lauke, išvykas į STEAM (praktinis gamtos mokslų, technologijų, inžinerijos, meno ir matematikos taikymas) laboratoriją, edukacinę išvyką, projektus, netradicines pamokas). NŠA apklausos teiginiui „Mokykloje įprasta vesti pamokas bibliotekoje, gamtoje, muziejuje, įmonėse ir t. t.“ pritaria 60 proc., o teiginiui „Projektiniai, kūrybiniai, eksperimentiniai mokinių darbai yra įprasta mokinių mokymosi veikla“ pritaria 42,5 proc. apklaustų mokytojų. Planuodamas ugdymo procesą mokytojas gali naudotis visais gimnazijoje esamais ištekliais, o teiginiui „Mokytojai gali naudotis bet kuriame mokyklos kabinete esančiomis priemonėmis“ pritaria 88,9 proc. respondentų.  Ugdymo plano galimybės išnaudojamos tinkamai. Formuojamos laikinosios, mobilios grupės. Klasės skiriamos į grupes dorinio ugdymo, užsienio kalbų, informacinių technologijų ir technologijų pamokoms bei fiziniam ugdymui. Numatyta galimybė laikinąsias grupes sudaryti mokymosi ir švietimo pagalbai teikti, gamtamoksliams eksperimentams atlikti. Lanksčiai išnaudojamos pamokos, skirtos mokymosi pagalbai teikti ir mokymosi poreikiams tenkinti, tiek turinio gilinimui, tiek mokymosi spragoms šalinti. Tačiau 62,7 proc. apklausose dalyvavusių tėvų teigia, kad iš vaikui skiriamų namų darbų, kontrolinių rašymo, supranta, kad mokytojai nederina savo veiksmų tarpusavyje planuodami kasdienį ugdymo procesą.  Formalųjį ugdymą gimnazijoje tikslingai papildo neformalusis švietimas. 68,3 proc. NŠA apklausoje dalyvavusių tėvų teigia, kad gimnazijoje yra didelė būrelių / neformaliojo ugdymo veiklų pasiūla, tačiau tik 20,7 proc. mokinių pritaria teiginiui „Mielai leidžiu laiką mokykloje po pamokų (bibliotekoje, sporto salėje, būreliuose ir kt.)“. Neformalusis švietimas gimnazijoje – vienas stipresnių įtraukiojo ugdymo aspektų. Pokalbiai su bendruomene rodo, kad SUP turintys mokiniai noriai įsitraukia veikti projektinėse veiklose, o NŠA apklausos teiginiui „Mūsų mokykloje specialiųjų ugdymosi poreikių turintys mokiniai aktyviai įsitraukia į užklasines veiklas“ pritaria 45,9 proc. mokytojų.  **Švietimo pagalbos specialistų ir mokytojų padėjėjų vaidmenys, planuojant ir įgyvendinant ugdymo procesą vertinami patenkinamai.**Gimnazija stengiasi maksimaliai užtikrinti reikalingų specialistų pagalbą, tačiau pagalbos mokiniui specialistų komanda šiuo metu ne visa: specialiojo pedagogo šiuo metu nėra, psichologė serga. Gimnazijos bendruomenės nariai įvardija, kad daug ir įvairios pagalbos šioje srityje gauna iš PPT (konsultacijos ir šviečiamoji veikla mokiniams, tėvams ir mokytojams). 49 proc. NŠA apklausoje dalyvavusių tėvų teigia, kad specialistų pagalba jų vaikui labai veiksminga, o 82,3 proc. apklaustų mokytojų teigia, kad gimnazijoje, nepaisant mokinio gebėjimų, kiekvienas įtraukiamas į bendras klasės ar mokyklos meno, sporto ir kt. veiklas. Pamokoje pagalbos specialistų vaidmuo nėra reikšmingas.  **Pagalba mokiniui ir šeimai potenciali.** Gimnazija kuria patrauklias ir saugias ugdymo(si) sąlygas savo bendruomenei. NŠA apklausoje 89,4 proc. dalyvavusių mokytojų pritaria teiginiui, jog „Mokykla deda daug pastangų, kad joje visiems būtų gera“. Didelis dėmesys skiriamas gimnazijoje pradedančių mokytis mokinių adaptacijai. VGK nariai teigia, kad organizuoja susitikimus su tėvais, išklauso lūkesčius, aptaria iškilusias adaptacijos problemas. NŠA apklausos teiginiui „Mūsų mokykloje yra gera pagalbos mokiniui, atėjusiam iš kitos mokyklos, sistema“ pritaria 81,4 proc. apklaustų mokytojų, o 97,9 proc. apklaustų tėvų mano, kad gimnazija siekia padėti kiekvienam mokymosi ar elgesio sunkumų turinčiam vaikui. Visi iškilę klausimai sprendžiami neatidėliojant. Pirmiausia, visos kylančios problemos sprendžiamos su klasės vadovu. Pokalbiai su VGK nariais rodo, kad mokykla padeda spręsti ne tik mokymosi sunkumus, bet ir mokyklos lankomumo bei kitas kylančias problemas. Tėvai kartu su mokytojais ir specialistais aptaria, kokios poveikio priemones reikėtų taikyti, analizuoja rezultatus. Pokalbio metu VGK nariai teigė, kad mokinių tėvai labai pasitiki mokyklos specialistais, mokytojais, drąsiai kreipiasi pagalbos. Jeigu gimnazijos komanda iš tėvų sulaukia žinios, apie mokinio patiriamus sunkumus, reaguoja neatidėliodama, įsitraukia ir pagalbos mokiniui specialistai, teikia rekomendacijas mokytojams, informuoja tėvus. Gimnazijoje ugdoma tolerancija kitoniškumui. NŠA apklausos duomenimis, 91,3 proc. į anketos klausimus atsakiusių mokytojų teigia, kad „Mokykloje įprasta su mokiniais, tėvais, pedagogais kalbėtis apie mokinių įvairovę, pagarbą, bei pagalbą vienas kitam“. Taip pat 87,9 proc. respondentų teigia, kad „Mokykla siekia padėti kiekvienam mokymosi ar elgesio sunkumų turinčiam vaikui“. Gimnazija organizuoja daug šviečiamųjų renginių tėvams, kviečiasi žinomus lektorius (informacija pateikta 2020 m. veiklos plano analizėje). VGK nariai teigia, kad šviečiamieji renginiai prieš karantiną vykdavo kartą per mėnesį, daug renginių organizavo psichologė. Tačiau, VGK, Gimnazijos tarybos teigimu, juose dalyvaudavo itin mažai mokinių tėvų („Būdavo 10–15 tėvų“).  Atsižvelgdami į gimnazijos turimus išteklius ir taikomas priemones bei būdus, vertintojai teigia, kad gimnazijos pagalba mokiniui ir šeimai vertinama kaip tinkama ir paveiki.  Apibendrinant surinktą informaciją, vertintojai daro išvadą, kad ugdymo(si) planavimo rodiklis gimnazijoje neblogas, išskyrus pagalbos mokiniui ir šeimai aspektą, kuris vertinamas kaip viršijantis vidurkį ir padedantis kurti tinkamą gimnazijos įtraukiojo ugdymo politiką ir praktiką. |
| 2.2. Įgalinantis vadovavimas mokymuisi ir mokinių mokymosi patirtys, 2 lygis ir išskirtas kaip tobulintinas gimnazijos veiklos aspektas, *išskyrus įtraukios kultūros kūrimą, kuris įvertintas 3 lygiu ir išskirtas kaip stiprusis gimnazijos veiklos aspektas* | **Visų mokinių motyvuojantis įtraukimas į mokymosi procesą neišskirtinis.** Ryškiausi pedagoginės veiklos pokyčiai – dėmesys kiekvienam mokiniui, jo daromai pažangai. Mokytojai taiko iš dalies veiksmingus visų ir kiekvieno mokinio įsitraukimo į mokymosi procesą būdus: sudaro sąlygas individualiai pasirinkti tikslą, mokymosi ir užduoties atlikimo būdą (42,5 proc. NŠA apklausoje dalyvavusių mokytojų teigia, kad projektiniai, kūrybiniai, eksperimentiniai mokinių darbai yra įprasta mokinių mokymosi veikla), priemones, sudaro galimybes mokiniams bendradarbiauti (74,5 proc. NŠA apklausoje dalyvavusių mokytojų teigia, kad jų pamokose mokiniai dažnai mokosi bendradarbiauti porose ir grupėje), pastebi ir įvertina pastangas, sudaro sąlygas įsivertinimui ir savirefleksijai. 89,1 proc. NŠA apklausoje dalyvavusių mokytojų teigia, kad jų mokiniai žino savo mokymosi tikslus. 80,6 proc. NŠA apklausoje dalyvavusių mokinių teigia, kad kartu su mokytojais aptaria, ką turi išmokti artimiausiu metu. Tačiau teiginiui „Mokytojai man dažnai leidžia pasirinkti, kokias užduotis atlikti“ pritaria 22 proc. NŠA apklausoje dalyvavusių mokinių. 96 proc. apklausoje dalyvavusių tėvų (globėjų, rūpintojų) teigia, kad jų vaikas žino, kokių tikslų jis turi siekti mokydamasis. 79,8 proc. apklausoje dalyvavusių gimnazistų pritaria teiginiui „Kai susiduriu su sunkumais atlikdamas užduotį, prašau mokytojų pagalbos“. 31,1 proc. NŠA apklausoje dalyvavusių mokinių teigia, kad mokytojai dažnai skirsto dirbti poromis, grupėmis. 20,8 proc. NŠA apklausoje dalyvavusių mokinių teigia, kad mokydamiesi dažnai naudoja kompiuterius, planšetes, telefonus ir kt.  *Visų mokinių motyvuojantis įtraukimas į mokymosi procesą,* kaip stiprusis pamokos aspektas išskirtas 2c kl. vokiečių kalbos pamokoje. Šioje pamokoje išskirtas veiksmingas mokymasis bendradarbiaujant.  **Sąlygų suvokimui ir giliajam mokymuisi sudarymas patenkinamas.** Dalis mokytojų sudaro sąlygas visiems ir kiekvienam mokiniui visiškai suvokti naują medžiagą, pateikiant ją skirtingais būdais (kalba, vaizdu, praktiškai veikiant ir kt.), skatina žinojimo sisteminimą, pertvarkymą, naujų žinių siejimą su turimomis. 87,7 proc. NŠA apklausoje dalyvavusių gimnazistų teigia, kad jiems patinka sužinoti ką nors nauja. Teiginiui, kad „Mokykloje yra mokymosi dalykų, kurie labai patinka“ pritaria 83,4 proc. apklausoje dalyvavusių mokinių. 40 proc. NŠA apklausoje dalyvavusių mokinių teigia, kad jei jiems kyla sunkumų, gali bet kada pasinaudoti papildomomis priemonėmis (programėlėmis telefone, kompiuteryje ar kt.), kurios jiems padeda atlikti užduotis. Teiginiui, jog „Gimnazijoje trūksta laiko analizuoti, kas trukdo mokytis konkrečiam vaikui“, pritaria 20,5 proc. NŠA apklausoje dalyvavusių mokytojų.  **Sąlygų suvokimui ir giliajam mokymuisi sudarymas**, kaip stiprusis pamokos aspektas išskirtas 6-se, t. y. 13 proc. visų stebėtų pamokų: 2f kl. rusų k.; 3a, 1 kl. fizinio ugdymo; 1a kl., 2d kl. technologijų; 3a, 2 kl. matematikos; 2b kl. geografijos. Šiose pamokose nauja medžiaga pateikta skirtingais būdais (kalba, vaizdu, praktiškai veikiant), sudarytos sąlygos kiekvienam mokiniui suvokti mokymosi medžiagą, veiksmingai organizuojamas hibridinis mokymas(is).  **Sąlygų sudarymas strategiškai taikyti ir įvairiais būdais pademonstruoti žinojimą neišskirtinis.** Dalis mokytojų sudaro sąlygas visiems ir kiekvienam mokiniui pritaikyti turimas žinias strateguojant, ieškant problemų sprendimo būdų ir kt. Kuriamas aktyvus, veiklus mokymosi procesas. Dalis mokytojų numato ir naudoja alternatyvius būdus žinių taikymo procesams ir žinojimui atskleisti, kuriuos turi galimybę rinktis mokiniai, atsižvelgdami į savo stiprybes ir interesus. 60 proc. NŠA apklausoje dalyvavusių mokytojų pritaria teiginiui „Mano mokiniams sekasi analizuoti ir planuoti savo mokymąsi“. 48,3 proc. NŠA apklausoje dalyvavusių mokinių teigia, kad klasėje visuomet spėja atlikti pateiktas užduotis. 36 proc. apklausoje dalyvavusiųjų pritaria teiginiui, kad gali pasirinkti, kokiu būdu pristatyti atliktą darbą (žodžiu, raštu, piešiniu ir kt.). 85,1 proc. NŠA apklausoje dalyvavusių mokytojų teigia, kad mokiniai geba pasakyti, kas sunku, patys paprašo pagalbos.  *Sąlygų sudarymas strategiškai taikyti ir įvairiais būdais pademonstruoti žinojimą*,kaip stiprusis pamokos aspektas išskirtas: 2b kl., 4a, 1 kl. matematikos pamokose. Mokiniams sudarytos sąlygos rinktis skirtingo lygio užduotis ir jų kiekį. Mokytojai retai sudaro sąlygas visiems ir kiekvienam mokiniui pritaikyti turimas žinias strateguojant, planuojant, kuriant, ieškant problemų sprendimo būdų, patiems mokiniams pasirenkant žinių atskleidimo būdus, atsižvelgiant į savo stiprybes ir interesus. Tose pamokose, kuriose mokytojai tinkamai kėlė lūkesčius, veiksmingai išnaudojo mokinių motyvaciją ir galimybes, parinko tinkamas mokymosi strategijas, pavyko organizuoti savivaldaus ir įtraukiančio mokymosi pamokas.  **Įtraukios kultūros kūrimas tinkamas.** Daugumos mokinių tarpusavio, mokinių ir mokytojų tarpusavio santykiai grindžiami pozityvaus elgesio skatinimu, pagarba, pasitikėjimu, įsiklausymu ir išklausymu, geranoriškumu, rūpinimusi padedant ir dalijantis. Siekiama, kad kiekvienas jaustųsi vertingas, reikalingas ir saugus. Mokiniai dalyvauja kuriant pageidaujamo elgesio taisykles ir priimant sprendimus individualiu, klasės ir gimnazijos lygmeniu. Mokinių elgesys kontroliuojamas laikantis iš anksto sutartų taisyklių ir procedūrų (mobiliųjų telefonų padėjimas paskirtoje vietoje, pradedant pamoką). Mokymasis, padedant mokytojui, derinamas su savivaldžiu mokymusi ir klasės, kaip savarankiškos besimokančios bendruomenės, ugdymu. Mokomasi konstruktyviai, skatinant identifikuoti ir numatyti veiklas mokymosi sunkumams įveikti. 82,2 proc. NŠA apklausoje dalyvavusių mokinių teigia, kad draugai padeda, kai susiduria su sunkumais. Teiginiui „Mūsų mokykloje drausmės palaikymo politika daugiau remiasi pozityvaus elgesio skatinimu nei bausmėmis“ pritaria 80 proc. NŠA apklausoje dalyvavusių mokytojų. 76,6 proc. apklausoje dalyvavusių mokytojų pritaria, kad sudarant grupes ir organizuojant jų darbą, visada atsižvelgiama, kad grupę sudarytų įvairių gebėjimų mokiniai. 91,5 proc. NŠA apklausoje dalyvavusių mokytojų teigia, kad mokiniai laikosi susitarimų ir klasės taisyklių.  *Įtraukios kultūros kūrimas,* kaip stiprusis pamokos aspektas išskirtas 20 proc. (9) stebėtų pamokų: 1ė kl., 2f kl. rusų k.; 3a, 1 kl. fizinio ugdymo; 3b, 1 kl. informacinių technologijų; 2d kl. anglų k.; 1a kl., 2d kl. technologijų; 2ė kl., 3a, 2 kl. matematikos. Šiose pamokose buvo siekiama, kad kiekvienas jaustųsi vertingas, reikalingas ir saugus, santykiai grindžiami pasitikėjimu, pagarba, įsiklausymu, mokiniai buvo skatinami mokytis ir tikėti savo jėgomis, laikomasi sutartų taisyklių, mokymasis derinamas su savivaldžiu mokymusi ir klasės / grupės, kaip savarankiškos besimokančios bendruomenės, ugdymu.  Stebėtų pamokų bei dokumentų analizė, pokalbiai su bendruomenės nariais, leidžia vertintojams daryti išvadą, kad gimnazijoje nepakankamai išnaudojama mokinių įvairovė, galimybė mokytis savarankiškai ir padėti klasės draugams. Gimnazijoje siekiama, kad kiekvienas jaustųsi vertingas, reikalingas ir saugus, kuriama ir palaikoma įtraukiojo ugdymo kultūra. |
| 2.3. Vertinimas ugdant ir rezultatai, 2 lygis ir išskirtas kaip tobulintinas gimnazijos veiklos aspektas | **Pasiekimų vertinimas mokinių įvairovėje vidutiniškas.** Formuojant ugdymo turinį ir rengiant 2021–2022 m. m. gimnazijos ugdymo planą, remtasi švietimo stebėsenos, mokinių pasiekimų ir pažangos vertinimo ugdymo procese duomenimis ir informacija, mokinių pasiekimų tyrimų rezultatais, gimnazijos 2020–2021 m. m. veiklos kokybės įsivertinimo duomenimis. Dalis mokytojų organizuoja refleksijas ir naudoja įvairias priemones bei būdus, kurie skatina mokinius apmąstyti mokymosi tikslą, pasiektą rezultatą, veiksmingus ir neveiksmingus mokymosi būdus. Vertinimo procesas suprantamas kaip neatsiejama mokymosi dalis, auginanti tikėjimą savo galiomis, mąstymą, atkaklumą, kryptingumą. Klaidų įvardijimas – natūralus mokymosi procesas, skatinantis tobulėti. Vertinimo procese aktyviai dalyvauja mokiniai ir mokytojai. Taikomas formuojamasis vertinimas. Apibendrinamasis vertinimas naudojamas, kai mokiniai jaučiasi pasiekę optimalų rezultatą. Gimnazijoje susitarta dėl ugdymo(si) rezultatų ir pažangos sampratos. 61,3 proc. NŠA apklausoje dalyvavusių mokytojų teigia, kad gimnazijoje bendra kiekvieno mokinio individualios pažangos vertinimo sistema. Mokinių, turinčių SUP, mokymosi rezultatai vertinami taikant tą pačią balų sistemą kaip visiems mokiniams, ją siejant su lanksčiai keliamais tikslai ir sudarant sąlygas atskleisti žinojimą ir gebėjimus jiems tinkamiausiu būdu. 84,8 proc. NŠA apklausoje dalyvavusių mokytojų teigia, kad jų vertinimo sistema padeda kiekvienam mokiniui daryti pažangą. Susitarimai dėl vertinimo sistemos fiksuojami gimnazijos ugdymo plane. 29,8 proc. NŠA apklausoje dalyvavusių mokinių teigia, kad gali pasirinkti užduotį, už kurią bus įvertintas.  *Pasiekimų vertinimas mokinių įvairovėje,* kaip stiprusis pamokos aspektas išskirtas 5-iose, t. y. 11,11 proc. visų stebėtų pamokų: 3a1, 3b1 kl. fizinio ugdymo; 2ė, 3a2 kl. matematikos; 2b kl. geografijos. Šiose pamokose veiksmingai taikomas formuojamasis vertinimas, padedantis siekti asmeninės pažangos; vertinimas ir įsivertinimas suprantamas kaip neatsiejama mokymosi dalis, mokiniai skatinami siekti asmeninės pažangos, pasiekimų vertinimas sėkmingas mokinių įvairovėje, vertinimas skatino mokinius apmąstyti mokymosi tikslą, pasiektą rezultatą, veiksmingus ir neveiksmingus mokymosi būdus. Daugeliu atvejų neišnaudojamos vertinimo, kaip motyvaciją skatinančio veiksnio, galimybės – stigo išsamios vertinimo informacijos apie individualią mokinio pažangą, dialogas vertinant vyko epizodiškai, ne visada įsivertinimo procedūroms pakakdavo laiko ir praktinės patirties.  **Pažangą skatinantis grįžtamasis ryšys nesistemingas.** Pasiekimų ir pažangos vertinimo informacija aptariama individualių pokalbių su mokiniu metu. Pokalbius inicijuoja dalyko mokytojai, klasės auklėtojai, socialinis pedagogas, pavaduotoja ugdymui. Veiksmingi trišaliai pokalbiai: mokinys – mokytojas – tėvai (globėjai, rūpintojai). VGK pasitarimų metu analizuojama mokinių, turinčių mokymosi sunkumų, pasiekimų ir pažangos informacija, susitariama dėl konkrečios pagalbos teikimo, atsakomybės pasiskirstymo. Mokytojai užtikrina, kad mokiniams ir jų tėvams (globėjams, rūpintojams) informacija apie mokymąsi būtų teikiama reguliariai, būtų informatyvi, asmeniška ir skatinanti kiekvieną mokinį siekti asmeninės pažangos. Siekiama abipusio grįžtamojo ryšio (dialogo), padedančio mokytojams pasirinkti tinkamas mokymo strategijas, o mokiniams – siekti optimalios asmeninės sėkmės, taisyti mokymosi spragas ir vadovauti individualiam mokymuisi. 85,8 proc. NŠA apklausoje dalyvavusių mokinių teigia, kad mokytojai visada pasako, kaip bus vertinamos užduotys. Teiginiui „Mokytojo pateikti atliktų užduočių komentarai man visada aiškūs ir suprantami“ pritaria 67,9 proc. apklausoje dalyvavusių mokinių. Teiginiui „Per pamoką arba po jos kiekvienam mokiniui suteikiu informaciją apie tai, ką jis išmoko ir kur turėtų tobulėti“ pritaria 55,3 proc. NŠA apklausoje dalyvavusių mokytojų.  *Pažangą skatinantis grįžtamasis ryšys*,kaip stiprusis pamokos aspektas išskirtas 4a1 kl. matematikos pamokoje. Teikiamas grįžtamasis ryšys padeda mokiniams siekti asmeninės pažangos.  Stebėtų 45 pamokų „Kiekvieno mokinio pažanga ir pasiekimai“ dažniausiai pasikartojančių vertinimų moda – 2.  **Rezultatai (pasiekimai ir pažanga) patenkinami.** Direktorės 2020 metų veiklos užduotis: „Sudaryti ir įgyvendinti mokinių pasiekimų gerinimo planą“, Druskininkų savivaldybės mero sprendimu – iš esmės įvykdyta. Gimnazijos administracija atlieka mokinių I ir II pusmečių pasiekimų (vidurkių) lyginamąją analizę (siekiama įvertinti asmeninę mokinio pažangą), analizuoja PUPP, VBE atitiktį metiniams įvertinimams pagal lygmenis, bendrųjų gimnazijos statistinių duomenų pokytį. Ugdymo(si) rezultatai siejami ne tik su akademiniais pasiekimais, bet ir su asmenybės brandos aspektais. Gimnazijoje planuojami, pripažįstami ir skatinami individualūs mokinio ugdymo(si) rezultatai. Stebima, analizuojama, reflektuojama visų mokinių ir kiekvieno pažanga, atsižvelgiant į individualias mokinio startines pozicijas, raidos galimybes ir kt. numatytus pasiekimus. Gimnazija pradėjo analizuoti atskirų mokinių VIP (vaiko individualios pažangos lapai) pažangą, vykdyti kuruojamų mokinių kasmetę stebėseną. Organizuojami individualūs pokalbiai su mokiniais, aptariamas sėkmės plano įgyvendinimas. Informacija naudojama priimant sprendimus dėl ugdymo proceso organizavimo, mokymo metodų bei turinio pritaikymo konkrečiai klasei, grupei ar mokiniui. 74,4 proc. NŠA apklausoje dalyvavusių mokytojų teigia, kad mokytojų taikomi vertinimo būdai padeda mokiniams suprasti savo sunkumus ir siekti geresnių rezultatų. 6,8 proc. NŠA apklausoje dalyvavusių mokytojų pritaria teiginiui, kad „Mūsų mokykloje neįmanoma pasiekti kiekvieno vaiko pažangos“. Pokalbių su metodine taryba, VGK, tėvų atstovais išsakyta nuomonė, kad klasių auklėtojai su mokiniu, o reikalui esant ir su tėvais (globėjais, rūpintojais), analizuoja mokinio užsibrėžtus tikslus, pasiekimus, pažangą, aiškinasi nesėkmių priežastis, tariasi dėl efektyvios pagalbos. Atliekama metinė asmeninės pažangos analizė (lyginami I ir II pusmečių pažymių vidurkiai). Gimnazijos 2020–2021 m. m. veiklos įsivertinimo duomenimis – 64 proc. mokytojų nuolat ir sistemingai fiksuoja individualią mokinių pažangą.  *Rezultatai (pasiekimai ir pažanga)*,kaip stiprusis pamokos aspektas išskirtas 2b kl. matematikos pamokoje. Išorinio vertinimo metu nustatyta, kad mokykla analizuoja mokinių mokymosi rezultatus, džiaugiasi aukštais metinio pažangumo rezultatais, pasiekimais olimpiadose ir sporte, mokinių įtraukimu į projektines veiklas, tačiau asmeniniai mokymo(si) rezultatai pamokoje retai planuojami, pripažįstami ir skatinami. Dažniausiai apsiribojama vieno tikslo visai klasei iškėlimu, vienodomis užduotimis, mokymo priemonėmis ir darbo būdais, epizodiniu įsivertinimu. Nepakankamai analizuojama ir reflektuojama visų mokinių ir kiekvieno pažanga, atsižvelgiant į individualias mokinių galimybes. |
| ***Stiprieji vertinamos srities veiklos aspektai*** | * Pagalba mokiniui ir šeimai, užtikrinant gimnazijos bendruomenės narių poreikius (2.1.6 – 3 lygis). * Įtraukios kultūros kūrimas, sutelkiant mokinius prasmingai veiklai ir mokymuisi (2.2.4 – 3 lygis). |
| ***Tobulintini vertinamos srities veiklos aspektai*** | * Įgalinantis vadovavimas mokymuisi ir mokinių mokymosi patirtys (išskyrus įtraukios kultūros kūrimą), sudarant sąlygas įsitraukimui į mokymosi procesą ir gebėjimui įvairiais būdais pademonstruoti žinojimą (2.2 – 2 lygis). * Vertinimas ugdant ir rezultatai, siekiant veiksmingo rezultatų įsivertinimo (2.3 – 2 lygis). |
| ***Vertinamos srities rekomendacijos*** | * Susipažinti ir taikyti įtraukiojo ugdymo strategijas bei metodus, sudarančius sąlygas sėkmingam mokinių ugdymo(si) individualizavimui ir diferencijavimui. * Skatinti įvairių gebėjimų mokinių lyderystę pamokose, sudaryti sąlygas mokiniams siekti asmeninės pažangos, apmąstyti mokymosi tikslą, pasiektą rezultatą, veiksmingus ir neveiksmingus mokymosi būdus. * Pateikiant pamokos uždavinį, susietą su į(si)vertinimo kriterijais, išsiaiškinti, kaip ir kiek jį suprato mokiniai, kokio asmeninio rezultato jie sieks, o apibendrinant pamokos rezultatus prie jo sugrįžti. Svarbu įsivardyti kiekvieno padarytą pažangą, aptarti pasiekimus pamokoje ir planuoti tolesnį mokymąsi, pagalbą, namų darbus. * Mokytojams organizuoti šiuolaikinės paradigmos pamokas, stiprinant savivaldų mokymąsi, suteikiant daugiau galių ir pasirinkimo patiems mokiniams:   + mokymosi uždavinio, orientuoto į skirtingus mokinių mokymosi poreikius ir pagrindžiamą rezultatą, formulavimas;   + mokinių įtraukimas aktyviai planuoti individualias mokymosi veiklas, pasirinkti užduočių atlikimo būdą bei priemones;   + mokinių skatinimas analizuoti savo veiklos rezultatus, palyginti juos su išsikeltu uždaviniu, į(si)vertinimo kriterijais, ieškoti pagalbos. * Pamokose veiksmingai taikyti įvairias formuojamojo vertinimo strategijas, grįžtamojo ryšio formas, padedančias siekti asmeninės pažangos. * Pasiekimus pamokoje vertinti atsižvelgiant į mokinių įvairovę, skirtingus poreikius ir galimybes, fiksuoti mokinio individualią pažangą. * Mokytojams kryptingai plėtoti kompetencijas įtraukiojo ugdymo srityje, siekiant geriau pažinti mokinių poreikius, formuluojant juos atliepti, atsižvelgiant į mokinių įvairovę ir pagrindžiamą rezultatą, pamokoje orientuotą pamokos uždavinį. * Aktyviau organizuoti pamokas už mokyklos ribų, stiprinti tarpdalykinę integraciją. * Dažniau stebėti kolegų pamokas, tikslingai mokytis vieniems iš kitų. |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

Teikiant rekomendacijas dėl mokyklos veiklos kryptingumo organizuojant įtraukųjį ugdymą, atsižvelgta į Lietuvos Respublikos švietimo, mokslo ir sporto ministro 2021 m. liepos 9 d. įsakymą Nr. V-1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“.

**Gimnazijos mokytojams**

Tikslingai gilinti įtraukties visiems sampratą ir įgyvendinimą: sistemingai analizuoti kiekvieno mokinio pasiekimus bei pažangą; taikyti įvairias vertinimo strategijas ir būdus kiekvieno mokinio gebėjimų gilesniam pažinimui, pasiekimų bei daromos pažangos stebėjimui ir įvertinimui, mokinio mokymosi sunkumų nustatymui; individualizuoti ugdymą – tikslingai renkantis tinkamas mokymo(si) priemones ir metodus; siekti geriausio įmanomo ugdomosios veiklos rezultato, kurį mokiniai galėtų pademonstruoti jiems priimtiniausiais būdais.

Stiprinti įtraukiojo ugdymo praktiką, jos analizę ir gerųjų patirčių sklaidą: mokytojams aktyviau stebėti vieni kitų pamokas, diskutuoti dėl įtraukiojo ugdymo sėkmingo taikymo galimybių; sutarti dėl bendrų sprendimų gimnazijos veiklos kokybei gerinti, t. y. kryptingo kvalifikacijos kėlimo, reikalingų priemonių įsigijimo, integruotų veiklų vykdymo, pamokų kitose erdvėse organizavimo.

Siekti metodinių grupių veiklos kryptingumo, kad tai atlieptų mokyklos veiklos tobulinimo prioritetus, stiprintų įtraukiojo ugdymo praktiką, gerųjų patirčių sklaidą.

**Mokyklos administracijai**

Skatinti ir inicijuoti glaudesnį mokytojų ir pagalbos mokiniui specialistų bendradarbiavimą, tokiu būdu siekiant geresnio mokinių pažinimo, kokybiško pamokų planavimo, mokytojų gebėjimo klasėse kurti palankias sąlygas įtraukiajam ugdymui.

Vykdyti sistemingą ugdymo proceso stebėseną, surinktus duomenis naudoti mokytojų ir specialistų diskusijoms inicijuoti, metodinei veiklai stiprinti, kolegialiam mokymuisi ir mokytojų kompetencijoms plėtoti.

**Mokyklos savininkui – Druskininkų miesto savivaldybei**

Skatinti Druskininkų savivaldybės mokyklų tikslingą bendradarbiavimą, siekiant bendros sutartos ugdymo kokybės. Ieškoti bendrų sprendimų, kad visos miesto mokyklos rastų bendrus susitarimus dėl mokinių pasiekimų gerinimo, kad ateityje mokiniams, siekiantiems įgyti vidurinį išsilavinimą, kiltų kuo mažiau ugdymosi barjerų.

Vadovaujančioji vertintoja Jolanta Gulbinienė

Vertinimo skyriaus vedėja Snieguolė Vaičekaukienė

**PRIEDAI**

**STEBĖTŲ PAMOKŲ PROTOKOLŲ SVARBIAUSI PJŪVIAI**

1 lentelė

|  |  |  |  |  |  |
| --- | --- | --- | --- | --- | --- |
|  | ugdymo(si) aplinkos | vadovavimas kiekvieno mokinio ugdymuisi | mokymosi patirtys | vertinimas ugdant | kiekvieno mokinio pažanga ir pasiekimai |




Stebėtos 45 pamokos.

2 lentelė



Pamokos visose klasių grupėse gerai vertinamos visais pamokos vertinimo aspektais: ugdymo(si) aplinkos, vadovavimas kiekvieno mokinio ugdymuisi, mokymosi patirtys, vertinimas ugdant, kiekvieno mokinio pažanga ir pasiekimai, išskyrus vertinimą ugdant 12 klasėje ir kiekvieno mokinio pažangą bei pasiekimus 10-je klasėje, kurie vertinami patenkinamai. Mažiausias stebėtų pamokų bendrasis vertinimo vidurkis (2,6) pagal visus vertinamus pamokos aspektus – dvyliktoje klasėje. Tai grafiškai pavaizduota 1-me paveiksle.


**

1 pav. Apibendrintas pamokos vidurkio vertinimas pagal klases (N=45)

3 lentelė



Tiek mokytojų metodininkų, tiek vyresniųjų mokytojų bendrasis pamokų vertinimo vidurkis beveik toks pat pagal visus vertinamus pamokos aspektus ir vertinamas gerai, išskyrus vyr. mokytojų kiekvieno mokinio pažangos ir pasiekimų vertinimą, kuris vertinamas patenkinamai. Aukščiausias pamokos vertinimo vidurkis – mokytojo eksperto. Apibendrintas pamokų vertinimo vidurkis pagal mokytojų kvalifikacines kategorijas pateiktas 2-me paveiksle.

**

2 pav. Apibendrintas pamokų vidurkio vertinimas pagal mokytojo kvalifikacinę kategoriją (N=45)

4 lentelė



4-je lentelėje pateikti duomenys leidžia daryti išvadą, jog mokinių skaičius klasėje neturi įtakos pamokos kokybei. Skaitlingiausiose klasėse pamokos pagal visus pamokoje stebimus aspektus įvertintos aukščiausiu balu, t. y. 3,05, tose klasėse, kuriose mokinių skaičius iki 8 mokinių, apskaičiuotas mažiausias bendrasis vertinimo vidurkis – 2,4.

5 lentelė 

Apibendrintas pamokų vertinimas pagal visus pamokoje stebimus aspektus, atsižvelgiant į mokytojų darbo stažą, beveik nesiskiria. Patenkinamai įvertinta iki 10-ties metų darbo stažą turinčiųjų kiekvieno mokinio pažanga ir pasiekimai bei 31-erių metų ir ilgesnį darbo stažą turinčiųjų kiekvieno mokinio pažanga ir pasiekimai bei vertinimas ugdant.

6 lentelė




Matematikos (3,27) ir fizinio ugdymo (3,60) pamokose įvertinimo vidurkis aukščiausias. Matematikos aukščiausiu balu įvertintos ugdymo(si) aplinkos (3,67), mažiausias įverčiai kiekvieno mokinio pažanga ir pasiekimai bei vertinimas ugdant – 3,00. Beveik visi fizinio ugdymo pamokos aspektai įvertinti 3,67, išskyrus kiekvieno mokinio pažangą ir pasiekimus, jų įvertinimas – 3,33. Šioje lentelėje akivaizdu, kad gimnazijai reikia atkreipti dėmesį į kiekvieno mokinio pažangos ir pasiekimų bei vertinimo mokinių įvairovėje veiklos aspektus. Neužtenka pakankamai aiškių pamokos tikslų ir uždavinių, tačiau svarbu ir darbo atlikimo kriterijai, mokinių skatinimas apmąstyti pamokos uždavinį, pasiektą rezultatą, veiksmingus ir neveiksmingus mokymosi būdus, turi būti aiški kiekvieno mokinio padaryta individuali pažanga kiekvienoje pamokoje, į(si)vertinama pagal aiškius pamokos kriterijus.

7 lentelė



Stebėta 11,11 proc. pamokų, kuriose mokytojai rūpinasi savo mokiniais, stengiasi sudominti, kiekvieną mokinį įtraukia aktyviai veikti, atsižvelgia į mokinių galimybes ir poreikius, naudoja ugdymo metodus, skatinančius mokinių aktyvumą ir tobulėjimą, – pamokos centru tampa mokiniai, kurie geba įsivertinti veiklą pamokoje ir išmokimo lygį. Mokytojai skiria daug dėmesio veiklos formų ir metodų, pasiekimų ir pažangos vertinimo bei įsivertinimo ir gautos informacijos naudojimui tolesnio mokymo(si) planavimui, šis vertinimo vidurkis siekia – 3,72. Pamokose, kuriose nustatyta tradicinio mokymo paradigma (35,55 proc. stebėtų pamokų), kiekvienas vertinamos pamokos aspektas įvertintas patenkinamai (2,24) ir mažiausiu lygiu, lyginant su tomis pamokomis, kuriose bandoma dirbti šiuolaikiškai (53,33 proc.) arba dirbama šiuolaikiškai (11,11 proc.). Pamokų vertinimo vidurkių apibendrinti duomenys pagal paradigmas pateikti 3 paveiksle.



3 pav. Apibendrintas pamokos vidurkio vertinimas pagal paradigmą (N=45)

**Pamokų protokolo stiprieji ir tobulintini aspektai**

8 lentelė

|  |  |  |  |  |  |
| --- | --- | --- | --- | --- | --- |
| Eil. Nr. | Rodiklis | Stipru (dažnis) | Tobulintina (dažnis) | Stipru (proc.) | Tobulintina (proc.) |
| 1. | Ugdymo(si) aplinkos | 19 | 2 | 14,07 | 2,56 |
| 2. | Vadovavimas kiekvieno mokinio ugdymuisi | 46 | 17 | 34,07 | 21,79 |
| 3. | Mokymosi patirtys | 43 | 10 | 31,85 | 12,82 |
| 4. | Vertinimas ugdant | 22 | 22 | 16,30 | 28,21 |
| 5. | Kiekvieno mokinio pažanga ir pasiekimai | 5 | 27 | 3,70 | 34,62 |

**Vertinimo rodiklių stiprieji ir tobulintini aspektai pamokose**

9 lentelė

|  |  |  |  |  |  |
| --- | --- | --- | --- | --- | --- |
| Nr. | Rodiklis | Stipru (dažnis) | Tobulintina (dažnis) | Stipru (proc.) | Tobulintina (proc.) |
|  | Perspektyva ir bendruomenės susitarimai | 11 | 0 | 8,15 | 0,00 |
|  | Lyderystė | 0 | 0 | 0,00 | 0,00 |
|  | Mokyklos savivalda | 0 | 0 | 0,00 | 0,00 |
|  | Veikimas kartu | 0 | 0 | 0,00 | 0,00 |
|  | Bendradarbiavimas su tėvais ir globėjais | 0 | 0 | 0,00 | 0,00 |
|  | Mokyklos tinklaveika | 0 | 0 | 0,00 | 0,00 |
|  | Kompetencija | 0 | 0 | 0,00 | 0,00 |
|  | Nuolatinis profesinis tobulėjimas | 0 | 0 | 0,00 | 0,00 |
|  | Ugdymo(si) planavimas | 30 | 12 | 22,22 | 15,38 |
|  | Įgalinantis vadovavimas mokymuisi ir mokinių mokymosi patirtys | 66 | 16 | 48,89 | 20,51 |
|  | Vertinimas ugdant ir rezultatai | 28 | 50 | 20,74 | 64,10 |

10-je – 14-je lentelėse pateikti kiekvieno stebėto pamokos aspekto apibendrinti vertinimai pagal vertinimo lygius. Daugiausiai patenkinamu lygiu įvertintos ugdymo(si) aplinkos (48,89 proc.), vadovavimas kiekvieno mokinio ugdymuisi (40,00 proc.), vertinimas ugdant (48,89 proc.), kiekvieno mokinio pažanga ir pasiekimai (55,56 proc.). Labai gerai ir gerai įvertintas vadovavimas kiekvieno mokinio ugdymuisi (60,00 proc.) ir mokymosi patirtys (77,56 proc.). Remdamasi šiais duomenimis gimnazija gali planuoti veiklų tobulinimą.

**Ugdymo(si) aplinkų apibendrintas vertinimas (N=45)**

10 lentelė

|  |  |  |  |
| --- | --- | --- | --- |
| **Labai gerai** | **Gerai** | **Patenkinamai** | **Prastai** |
| 11 pamokų | 22 pamokos | 12 pamokų | 0 pamokų |
| 24,44 proc. | 26,67proc. | 48,89 proc. | 0 proc. |

**Vadovavimo kiekvieno mokinio ugdymuisi apibendrintas vertinimas (N=45)**

11 lentelė

|  |  |  |  |
| --- | --- | --- | --- |
| **Labai gerai** | **Gerai** | **Patenkinamai** | **Prastai** |
| 9 pamokos | 18 pamokų | 18 pamokų | 0 pamokų |
| 20,00 proc. | 40,00 proc. | 40,00 proc. | 0 proc. |

**Mokymosi patirčių apibendrintas vertinimas (N=45)**

12 lentelė

|  |  |  |  |
| --- | --- | --- | --- |
| **Labai gerai** | **Gerai** | **Patenkinamai** | **Prastai** |
| 7 pamokos | 27 pamokos | 11 pamokų | 0 pamokų |
| 17,56 proc. | 60,00 proc. | 24,44 proc. | 0 proc. |

**Vertinimo ugdant apibendrintas vertinimas (N=45)**

13 lentelė

|  |  |  |  |
| --- | --- | --- | --- |
| **Labai gerai** | **Gerai** | **Patenkinamai** | **Prastai** |
| 7 pamokos | 16 pamokų | 22 pamokos | 0 pamokų |
| 15,56 proc. | 33,56 proc. | 48,89 proc. | 0 proc. |

**Kiekvieno mokinio pažangos ir pasiekimų apibendrintas vertinimas (N=45)**

14 lentelė

|  |  |  |  |
| --- | --- | --- | --- |
| **Labai gerai** | **Gerai** | **Patenkinamai** | **Prastai** |
| 5 pamokos | 15 pamokų | 25 pamokos | 0 pamokų |
| 11,11 proc. | 33,33 proc. | 55,56 proc. | 0 proc. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_